text:
Seinastu tíðindi
-
Hans á Bakka yvirtikin og ger klárt at sigla til Føroyar
Í dag 14. juli 2015 hevur Bakkafrost yvirtikið skipið Hans á Bakka í Turkalandi. Hans á Bakka er knappar 76 metur langt og 16 metur breitt. Skipið hevur eina maskinu, ið er 2.998 KW og er merkt til 3.565 bruttoregistartons. Hans á Bakka setur kós ímóti Føroyum seinni í hesi vikuni, og kemur Hans á
- 14/07/15
-
Eingin kann kappast við Iphone, sum fer við øllum vinninginum
Hóast bert fimta hvør snildfon, ið verður seld í heiminum er ein Apple iPhone, so stendur iPhone fyri heili 92 prosent av vinninginum av snildfonum. Hetta vísir ein greining gjørd av vinninginum uppá seldar snildfonir fyrstu tríggjar mánaðirnar av 2014. Tilsamans átta ymisk merki av snildfonum vóru greinað og tá talan var um vinning, so
- 13/07/15
-
Søgan um saltfisk í Sandavági
Í samband við at fiskastykkið Úti á Gjógv í Sandavági er um at verða liðugt umvælt, verður saltfiskafagnaður har sunnudagin á Vestanstevnu. Helgi Jacobsen, journalistur, fer hendan dagin at tosa um heimsins besta klippfisk: tann føroyska. Heini F. Petersen. fyrrverandi lærari, fer at greiða frá fiskaarbeiði, sum var Úti á Bakka í Sandavági, fyri mongum
- 10/07/15
-
Talgilding kostar hvørjum føroyingi 5.000 krónur
Ætlan er í dag løgd fram um at talgilda allar almennar tænastu í Føroyum. Kostnaður 50 milljónir krónur um árið í fimm ár ella tilsamans 250 milljónir krónur. Hetta svarar til at tað kostar hvørjum tí einasta føroyingi 5.000 krónur í skatti at fáa hetta gjørt. Afturfyri fáa vit: Eitt føroyskt brúkaranavn og loyniorð til
- 25/06/15
-
Løgmaður: Havi álit í egnum flokki
Løgmaður Kaj Leo Holm Johannesen, hevur, eftir tí Gammeltoft Hansen sigur, brotið lógina um ábyrgd landsstýrismanna. Løgmaður sigur sjálvur, at ongi prógv eru fyri, at hann hevur gjørt avtaluna um “break fee”, men hann viðgongur, at hann hevur noktað at hann átti nakran lut í henni. Løgmaðu hevði heimild at gera avtaluna og tí var
- 23/06/15
-
Meira pengar til teirra, sum eiga bankan
Nú skulu tey sum eiga BankNordik hava meira burturúr sínum ognarskapi. Tað hevur nevndin boðað leiðsluni frá og tí verða nakrar broytingar gjørdar. Í morgun er greitt, at bankin fer at royna at selja tey bæði tryggingarfeløgini, sum bankin eigur í Íslandi. Hetta fyri at kunna lata eigarunum størri vinningsbýti. Baankin gjørdi eisini sparingar í
- 23/06/15
-
Byggja stóra verksmiðju í Íslandi
Føroyska arkitektavirkið, SNA, hevur fyrrapartin skrivað undir sáttmála við MT Højgaard um at projektera eina stóra verksmiðju í Íslandi. Talan er um eina verksmiðju, sum amerikanska fyritøkan, Silicor Materials, letur byggja á Grundartanga, 40 kilometrar uttan fyri Reykjavík. Verksmiðjan skal framleiða tilfar til sólorkuskipanir og verður 121.000 fermetrar til støddar. Til longdar verður bygningurin heilar
- 23/06/15
-
Gist & Vist 2014 gjørdist besta árið hjá felagnum nakrantíð
P/f Gist & Vist, sum rekur hotel og matstovur bæði í Tórshavn og Vágum, hevði sítt besta ár nakrantíð í 2014. Talan er um framgongd yvir alla linjuna og talið av starvsfólki er eisini hækkað nógv. Tað starvast nú 145 fólk hjá felagnum, og er talið hækkað ár um ár síðan 2004, tá 55 fólk
- 23/06/15
-
Følsk kapping snýtir føroyingar á Facebook
Vilt tú vinna ein Audi R8 4X4? Um svarið er ja, so er kappingin, sum í løtuni ger um seg á Facebook, ikki rætta leiðin. Tað skrivar TV2. Falskar kappingar eru javnan at síggja á Facebook, men tær flestu hvørva aftur fáar dagar seinni. Í seinastu hevur ein kapping fingið fleiri enn 100.000 tilmeldingar. Lovað
- 22/06/15
-
Norðlýsið fingið besta lýsingarplássið – í høvuðsstaðnum
Tá Norðlýsið fylti 100 ár í apríl í ár, fekk miðilin í Norðoyggjum eina heldur øðrvísi gávu frá Sendistovuni. Føðingardagsgávan frá Sendistovuni var besta lýsingarplássið í høvuðsstaðnum. Men um Norðlýsið skuldi gera gagn av gávuni, so skuldi lýsingin hava ein sterkan boðskap. Í dag sæst so úrslitið av gávuni frá Sendistovuni til Norðlýsið. Um ein
- 22/06/15
-
Bygma Balslev fingið nýggjan nevndarlim
P/F Bygma Balslevs Timburhandil & Byggibúð hevur fingið nýggjan nevndarlim. Tað er danin Peter Schepler , sum er komin í nevndina fyri Arne Christiansen. Peter Schepler byrjaði í starvi hjá Bygma Balslev í mai mánaði í ár, og hevur ábyrgdina av Føroyum og Norður Jyllandi. Umframt Peter Schepler, so sita Klaus Hadsbjerg, Niels Winther Poulsen,
- 22/06/15
-
Hesir verða ríkastu býirnir í heiminum um 10 ár
Nakrir av býunum, sum McKinsey spáar verða millum 10 av ríkastu býunum í heimininum í 2025, eru líti kendir. New York, London og Hong Kong eru millum ríkastu býir í heiminum í dag. Men eftir McKinsey at døma, so eru ongir av hesum býum millum tíggju teir ríkastu um 10 ár. Doha, Quatar Katar er
- 20/06/15
-
Nýggj nevnd í Føroya Tele
Ómar Svavarsson er nýggjur nevndarformaður í Føroya Tele. Seks av sjey nevndarlimum í Føroya Tele er nývaldir eftir aðalfundin, sum hevur verið mánadagin 8. juni. Stór útskifting hevur verið í nevndini fyri Føroya Tele, sum er vald á aðalfundinum í dag. Nevndin í Føroya Tele er mannað við fýra umboðum, sum vera vald hvørt ár
- 19/06/15
-
Jupiter 40 milljónir í avlopi í 2014
M/tr Jupiter, sum P/f Driftin í Gøtu eigur, hevði eitt gott ár í 2014. Avlopið áðrenn skatt hjá nótaskipinum gjørdist 40 milljónir krónur. Hetta er 8 milljónir krónur betri enn í 2013. Bruttovinningurin var 82 milljónir krónur í 2014, sum er 10 milljónir krónur meir enn í 2013. Lønarkostnaðurin var 34 milljónir krónur í 2014.
- 17/06/15
-
2014 gjørdist fíggjarliga besta árið hjá Finnur Fríða
Finnur Fríði hevði eitt gott ár í 2014. Úrslitið hjá felagnum P/f Krossbrekka, ið eigur og rekur nótaskipið Finn Fríða, gjørdist eitt avlop uppá 64 milljónir krónur áðrenn skatt í 2014. Hetta er besta úrslit, sum felagið P/f Krossbrekka hevur havt. Frammanundan var besta úrslitið í 2011, tá úrslitið áðrenn skatt gjørdist 61 milljónir krónur.
- 16/06/15
-
Guðrun & Guðrun hálva milljón í avlopi
Sp/f Guðrun & Guðrun hevði eina knappa hálva milljón krónur í avlopi í 2014. Felagið hevði 2,2 milljónir krónur í lønarkostnaði í 2014. Tað er tað sama sum í 2013. Bruttovinningurin var 2,9 milljónir krónur í 2014, sum er á leið tað sama sum undanfarnu tvey árini. Eginognin í felagnum er nú 1,9 milljónir krónur.
- 16/06/15
-
Klaksvíkar Sleipistøð sítt besta úrslit nakrantíð
Klaksvíkar Sleipistøð hevði sítt besta ársúrslit í søgu felagsins í 2014. Úrslitið eftir skatt gjørdist heilar 5 milljónir krónur í 2014. Eginognin hjá Klaksvíkar Sleipistøð er nú komin uppá 12 milljónir krónur við árslok 2014. Eginognin var 7 milljónir krónur við ársbyrjan 2014, so rentingin av eginognini hevur verið heilar 71 prosent í 2014. Klaksvíkar
- 10/06/15
-
Bygma Balslev meir enn 8 milljónir í avlopi 2014
Bygma Balslev hevði 8,5 milljónir krónur í avlopi áðrenn skatt í 2014. Hetta er eins gott úrslit, sum í 2013. Tað starvast í dag 44 fólk hjá Bygma Balslev og felagið hevði 20 milljónir krónur í lønarkostnaði í 2014. Bygma Balslev er millum sterkastu fyritøkur í Føroyum. Felagið hevur onga bankaskuld og ein soliditet uppá
- 10/06/15
-
Formula útvið 8 milljónir í avlopi 2014
P/f Formula hevði eitt avlop uppá 7,5 milljónir krónur í 2014. Úrslitið í 2014 er á sama høga støði sum í 2013. Starvsfólkatalið hjá Formula er 72, sum er 2 fleiri enn í 2013. Eginognin hjá Formula er nú 37 milljónir krónur og soliditeturin er sera góður 61 prosent. Formula hevur onga bankaskuld og hevur
- 10/06/15
-
Atlantic Petroleum partabrævið í fríum falli
Íleggjarar hava milt sagt lítið álit á føroyska oljuleitingarfelagnum Atlantic Petroleum. Kursurin á partabrævinum hjá Atlantic Petroleum er soleiðis fallin við heili 30 prosentum eftir bert 10 handilsdøgum síðan 26. mai 2015. Tann 26. mai 2015 var hvørt partabrævið handlað til 45,30 krónur. Í dag 10. juni 2015 verður partabrævið handlað til 31,80 krónur og
- 10/06/15


c: text/html

text:
Nógv hava helst spurt seg sjálv, um Vencil tann tólvti yvirhøvur kemur út, áðrenn tann 21. desember, tá ið vit sambært Maya indiánum øll samstundis fara í annan heim. Nógv hugsa við vissu: “Vei og víggj! Tann tunga leið!” Stúrið ikki, sigi eg tykkum. Seinast í hesi vikuni verður Vencil liðugt samansettur. Vit eru komin so langt, at innvølirnir á Vencli tólvta liggja á berum uppi á Føroyaprenti og bíða eftir, at húðin, sum verður gjørd í skrivandi stund, kemur og verður løgd um, so hann gerst heilur og kann mentanargerast hjá tí æraða lesara.
Her Stendur Jan og stríðist við at seta saman litir. Honum manglar svartan lit, men ein garvaður grafikkari er aldrin ráðaleysur. Svarti liturin er bílagdur úr Danmørk, men tessvegna, at loftbussurin hevur fingið innvortis skaða, rennikatrinu ella okkurt annað, sum gongur, so kemur svarti liturin við skipi. Atlantsflog flýgur bara heilivág, sigst.
Jan blandar litir. Plátan við permuni liggur klár.
Hetta er plátan við permuni. Soleiðis fer hon at síggja út. Og hetta er fyrstu fer, at ein útlendingur ger permu til Vencil.
Hesar litir blandar Jan.
Jan blandar enn litir.
Vakra jólahavnin er í bakgrundini.
Jan vætir plátuna.
Eitt royndarprent er næstan liðugt. Men enn manglar nakað.
Nú er grái liturin funnin.
Um nakar skuldi undrast á, hvør hevur gjørt permuna, so kann eg her avdúka her, at permuskaparin eitur Claus Carstensen úr Danmørk.
OMR

robotstxt: allowed

filter: keep


text:
HB-Stuðlar hava skipað seg
HB-stuðlar25-03-2017 - Jónfinn Petursson
HB-Stuðlar hildu árliga aðalfundin týskvøldið í farnu viku. Umleið 40 limir møttu til fundin, sum kundi staðfesta, at felagið hevur tað gott.
Nýggja nevndin í felganum er hendan: Turið Láadal Sejersdóttir er framhaldandi formaður. Bjarni Joensen er nýggur í nevndini og tekur við sum kassameistari. Fríðunn Niclasen er skrivari, meðan Uni Nielsen, Tommy Falkenberg og Niels Uni Dam, sum er nývaldur, eru nevndarlimir.
Heðin Weihe og Anja Rasmunssen halda fram sum varalimir.
Mynd: Rakul Hansen


text:
Hóskvøldið vórðu ársins ambassadørur og ársins ambassadørákak innan vinnuferðavinnu kosin. Súni Selfoss frá Starvsmannafelagnum varð heiðraður sum ársins ambassadørur og ársins ambassadørátak gjørdust HM/EM undankappingarnar hjá Hondbóltsambandi Føroya, við Kristiani Johansen og Gunn Ellefsen á odda. Eitt serligt heiðursbræv var latið Virgari Hvidbro, aðalskrivara hjá Fótbóltssambandi Føroya.
Hetta upplýsir Visit Faroe Islands, sum skipar fyri ambasadør-tiltøkunum.
Ambassadørnetverkið, sum bleiv stovnað 18. mars 2016, telist umleið 80 fólk, sum sita í altjóða nevndum og feløgum, og sum á beinleiðis ella óbeinleiðis hátt hava møguleikan at fáa fundir og ráðstevnur til Føroyar.
Vinnuferðavinnan í Føroyum verður roknað sum ein sera burðardyggur partur av ferðavinnuni. Hesin bólkurin av ferðandi leggur umleið tríggjar ferðir so nógvan pening eftir seg um dagin í mun til frítíðarferðafólk, eins og at tey vitja aðrar tíðir av árinum enn vanlig ferðafólk.
Kristian Johansen og Gunn Ellefsen úr Hondbóltssambandi Føroya fingu heiðurin fyri ársins ambassadørátak 2016. Grundgeving frá dómsnevndini var henda:
“Hondbóltssambandið hevur framt eitt bragd í 2016 og januar 2017 við at fáa undankappingar, bæði í EM og HM, til Føroya. Tey vóru heppin við lutakasti, men sanniliga eisini dugnalig við samráðingum at fáa ávikavist EM- undankappingin hjá monnum, U21 HM-undankapping hjá monnum og HM-undankapping hjá kvinnum til Føroya. Við hesum kappingum, eydnaðist tað teimum at fáa tilsamans umleið 210 vitjandi til Føroya, úr londum sum Makedonia, Íslandi, Eysturríki, Finnlandi, Sveis, Ísrael, Grikkalandi, Ungarn, Lettlandi, Noregi, Belgia, Póllandi og Kýpros. At savna so nógv fólk í lágárstíð er júst í tráð við aðalmálið at økja um ferðafólkatalið í lágárstíð, ið er í sera stóran mun við til at gera føroysku ferðavinnuna meira fíggjarliga burðardygga.”
Súni Selfoss frá Starvsmannafelagnum bleiv arsins ambassadørur 2016. Grundgeving frá dómsnevndini:
“Súni Selfoss hevur verið ein sera virkin ambassadørur í 2016. Hann hevur skipað fyri tveimum størri ráðstevnum og einum altjóða fundi. Við sínum frámúr “alt-ber-til” hugburði og síni sera stóru sjónligheit í altjóða fakfelagsrørsluni, var tað nærmast ein sjálvfylgja, at stórir bólkar úr londum rundan um okkum komu á gátt hjá honum og Starvsmannafelagnum. Eisini hevur Súni staðið á odda fyri stásiliga fundarhølinum Smæruni, har millum annað tolkaútgerðin er so góð, at tolkar sjálvir eru farnir at marknaðarføra Føroyar sum eitt frálíkt stað at halda fundir. 187 norðurlendskar gestir hevur Súni megnað at fingið til Føroya, sum koma ymsastaðni úr fakfelagsrørsluni.”
Og Virgar Hvidbro úr Fótbóltssambandi Føroya fekk serligt heiðursbræv. Grundgeving frá dómsnevndini:
"Fótbóltssamband Føroya hevur í eitt langt áramál havt ein sera stóran leiklut í arbeiðinum at seta Føroyar á heimskortið á jaligan hátt. Við hørðum arbeiði, dugnaskapi og áræði hevur Fótbóltssamband Føroya fyriskipað nógv tiltøk, sum hava fingið fleiri tíggjutúsund fólk til Føroyar úr ymiskum londum kring heimin, bæði í hág- og lágárstíð. Hetta hevur havt alstóran týdning fyri ferðavinnuna í Føroyum."


text:
Tvístøða kjaksending 20
Øll sendingin. Kjaksending við Hera Joensen, Sunnevu Mohr og Arna Zachariassen. Tóri Højgaard er vertur.
Spurningur 1: "Fólk gerast eldri og eldri og arbeiða longri og longri. Hvat er tað vert uttan so at vit gerast betur fyri eisini? Hvat er meiningin við at útseta deyðan um tað bara merkir at leingja ellisárini. Øll vilja liva leingi, men eingin vil verða gamal. Vilja vit ikki bara øll skulu hava tað so gott sum gjørligt so leingi sum gjørligt, og vóna at tá okkara tíð er uppi, so gongur tað so stutt tíð sum møguligt frá tí at vit ikki orka ella tíma meira til vit fara foldum frá? Hví blíva við at leingja lívið bara fyri sína egnu skyld?"
Spurningur 2: "Eg og maðurin eiga tvey børn sum eru 1 og 3 ára gomul. Tey eru fyri stuttum byrjaði í vøggustovu og barnagarði í Føroyum, eftir at vit hava búð uttanlands í nøkur ár. Vit eru sum heild nøgd við barnagarðin, men tað er eitt sum vit ikki skilja. Tað er matpolitikkurin á stovninum. Børnini hava sjálvi matpakka við, so tað hava vit fyri tað minsta ávirkan á. Tað er serliga millummálan eg hugsi um. Tað verður borðeitt við jogurti, kornfleksi, ljósum keksum, hvítum bollum, pasta við ketcup, kaku, vaflum o.s.fr. Tað eru eisini ofta føðingardagar á stovuni og tá er tað bara svans, ísur, sodavatn, kakumenn og kakukonur o.s.fr. Við jøvnum millumbili er døgurði á stovninum, og nærum hvørja ferð er tað høsnarunganuggets, mini frikkadellir, pylsur ella chips. Barnagarðurin børnini gingu á í Keypmannahavn var økologiskur. Børnini fingu døgurða hvønn dag og millummálin var altíð heilsugóður. Vit eru so ørkymlaði um hetta, vit halda at tað er so løgið og hava so hug at tala at. Hvat halda tit, skulu vit tað?"
Spurningur 3: "Sonur okkara er vinur við ein drong, sum hevur væl ríkari foreldur enn hann. Hann fær nýggjastu tøknina, lekrastu klæðini og meira ella minni alt tað, hann peikar á. Alt tað kula, sum okkara sonur hevur, fær vinur hansara eisini. Men nógv av tí kula, sum vinmaðurin fær, hava vit ikki ráð at keypa soninum. Hann er sum vera man keddur av hesum. Hvat gera vit? Hvussu skulu vit grípa tað ann?"
Meiningar og hugleiðingar ið verða bornar fram í sendingum á R7, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Heystarfat
Prát við Jørgen Niclasen
Trump heldur fram sína sigursgongd
Argentinski kavbáturin sprongdist eftir 40 millisekundum
Samrøða við Trine Camilla Joensen úr Valkyrjunum
Myndarøð: Væleydnað seymiskeið fyri nýbyrjarar
Rúsdrekkaávirkaður og 12 persónar í bilinum
Trolbátarnir fullfermdir á Leirvík
"Kom á 2069" - Sending 22
Smuglingin av fiskaflaki úr Norra vindur upp á seg
55 vilja vera stjóri
Ísraelar og palestinar - sum dagur og nátt
Prát við Svend Højgaard
Tvístøða kjaksending 24 - Lán til uttanlandaferðir
Lýsa fyri 70 milliónir í Fiskafingrum
Týsk Samherja-skip fingið nøvn
Vandi fyri álvarsomum stríði millum Danmark og Grønland
Eg sakni heildarætlan fyri fiskivinnuna
Íslendsk lodnuskip hava rokveiðu - norðmenn á veg
R7 Premier League 9 - aftaná 24. umfar
Samrøða við Hans Jacob Hjelm, um Dansibandsfestivalin
Klipp fyri at brúka telefon í bilinum - kanska eisini í Føroyum
Ein sólskinssøga á vetri
Messi brendi brotsspark
Samband
Postboks 226
FO-600 Saltangará


text:
Søkt verður eftir skrivstovufólki til kommunuskrivstovuna í tíðaravmarkað starv at byrja skjótast tilber og fram til 1. oktober 2019.
Vit vænta:
- at umsøkjarin hevur útbúgving ella royndir innan skrivstovuyrkið.
- at umsøkjarin hevur kunnleika til bókhald.
- at umsøkjarin hevur góðan málkunnleika, og ert før/ur fyri at samskifta munnligt og skrivligt.
- at umsøkjarin hevur góðan teldukunnleika.
- kann arbeiða sjálvstøðugt, og ert fúsur at átaka sær skiftandi uppgávur í fyrisitingini.
Fyrimunur er at kenna til m.a. bókhaldskipanina Navision, Lønarskipan Landsins, stempulskipanina Totalview og journalskipanina 360.
Starvið er 39 tímar pr. viku og er lønt samsvarandi sáttmála millum Starvsmannafelagið og Kommunala Arbeiðsgevarafelag Føroya.
Meira fæst at vita um starvið við at venda sær til Kommunuskrivstovuna á telefon 663000 ella Petry Joensen, býráðsskrivara á telefon 733008.
Vágs kommuna skilar sær rætt til at velja millum umsóknirnar ella ongan at seta í starvi.
Umsókn saman við upplýsingum um útbúgving og royndir skal verða Vágs Kommunu í hendi í seinasta lagi 12. september 2017 kl. 12.00.
Umsóknin skal sendast til :
VÁGS KOMMUNU
Vágsvegur 30
FO-900 Vágur
Viðm. Skrivstovufólk


text:
Eldri leikur í nýggjum hami.
Leikárið 2011-2012 hjá Tjóðpalli Føroya er farið ígongd og byrjað verður við einum barnaleiki. Snati kallast leikurin og er hetta eitt gamalt føroyskt ævintýr, sum leikbólkurin Gríma við Súsonnu Tórgarð, Riu Tórgarð og Kristinu S. Hansen skrivaðu um til leik og framførdu í 1994. Nú er hann tikin framaftur og hevur fingið nýggjan ham. Hesuferð eru tað sjónleikarnir Barbara Christophersen og Gunnvá Zachariasen, sum hava endurtulkað ævintýrið saman við Súsonnu Tórgarð, leikstjóra.
Gamalt føroyskt ævintýr.
Ævintýrið um Snata snýr seg um drúgvu ferðina hjá einum drongi, sum fer út í stóru verð, har hann møtir nógvum truplum og vandamiklum avbjóðingum. Hann hittir fólk og verur av øllum handa slag, summar góðar, summar óndar. Drongurin fær arbeiði á sjálvari kongsborgini og stóri spurningurin er, um hann mann fara at vinna prinsessuna og hálva kongaríkið? Eitt stríð um ta ónda og ta góða, um vinaløg, hetjubrøgd, gand, vald, kærleika og lív og deyða. Leikaranir hava úr at gera og fara inn og út úr í minsta lagi 15 leiklutum.
Dukkur frá Marjun.
Í leikinum hendir mangt og hvat, og her er eisini dukkusjónleikur. Handseymaðum dukkurnar hevur Marjun Jóanesardóttir, sála evnað til. Marjun hevur ríkað mangan føroyskan sjónleik við sínum serstøku dukkum og stuttligu búnum. Nú sleppa vit at uppliva tær í hesum leikinum.
Á ferð við Snata.
Snati hevur frumframførslu á Tjóðpall Føroya leygardagin 20. august kl. 17.00 og er ein sýning sunnudagin 21. august 16.00. Skúlar og barnagarðar í landinum hava fingið møguleikan at ogna sær eina sýning, nú skúlarnir byrja aftur aftan á summarfrí. Framførslur verða á Meiarínum og úti á skúlum í øllum landinum fram til 16. september. Møguliga verður leikurin tikin uppaftur seinni í vetur, um onkrir skúlar ella barnagarðar, enn ikki hava ognað sær eina sýning. Snati er ætlaður børnum frá 1. til 4. flokk, umframt elstu børnum í barnagørðunum.
Atgongumerkir fáast við dyrnar 1 tíma undan sýning ella á info@tjodpallur.fo


text:
Kingo-bólkurin kundi sunnudagin 26. november hátíðarhalda 20 ára stovningardag. Dagurin varð millum annað hátíðarhildin við andakt í Tjørnuvíkar kirkju, har bólkurin sang, og borðhaldi í bygdarhúsinum, skrivar Sunda kommuna á heimasíðu síni.
Kingo-bólkurin varð stovnaður í 1997 og hevur í trúfesti móti siðaarvinum hevur varðveitt aldargamlan mentanarligan dýrgrip. Kingo-bólkurin er rættiliga virkin og hevur fleiri ferðir havt framførslur í heimlandinum hjá mæta sálmaskaldinum Thomas Kingo (1634-1703), og stórliga fagnaður har, verður upplýst á sunda.fo.
Fleiri myndir frá degnum kunnu síggja á heimasíðuni HER


text:
Syðrugøta
Syðrugøta er ein bygd í Eysturoy.
Syðrugøta er bygd frá víkingatíð, og saman við grannabygdunum, Gøtugjógv og Norðragøtu verður hon ofta bert nevnd Gøta, og hesar bygdir eru ein kommuna. Navnið Gøta sipar til bygdagøtuna, sum frá gamlari tíð hevur verið ein høvuðsfarleið í Eysturoy frá Skálafirði til bygdirnar norðanfyri. Fyrri liður í bygdarnavninum sipar til, at hon var tann syðra av tveimum.
Gøtugjógv er helst yngri bygd enn hinar báðar. Gomul søgn er, at kirkja var í Syðrugøtu, men av óbótagerð misti bygdin kirkjuna, og varð hon flutt til Norðragøtu. Enn verður víst á, har kirkja og kirkjugarður vóru. Frá gamlari tíð eru kendir tveir býlingar, niðri við Hús og úti í Grógv, men teir eru samanbygdir fyri mongum árum síðan. Um 1860 kom nýggj niðursetubygd, Undir Gøtueiði, sum liggur í Syðrugøtuhaga við Skálafjørðin.
Syðrugøta hevur stóran haga, og sera langt er úr norðasta parti og aftur at húsum. Søgn er, at syðrugøtumenn høvdu hús við eldstaði í haganum at vera í, um ov seint var at fara aftur at húsum.
Ein seyðamaður í bygdini, ið nevndist Jákup Dintil, var sera kvikur maður. Hann fór í hetta hús eitt kvøldið, men skjótt eftir komu tveir seyðatjóvar inn og verða varir við hann. Við snildum slapp hann út og so til beins aftur at húsum at siga frá.
Syðrugøta liggur við Gøtuvík, sum er opin móti eystri, og tá ið landsynningur og eystan gera um seg, er ókyrt á víkini. Frægasta kyrruplássið er í Norðragøtu, og har er kommunal havn bygd.
Á frímerkinum sæst sandurin niðan fyri húsini, og har verður G! Festivalur hildin á hvørjum sumri. Hann hevur verið eitt framúr stórt tiltak, sum hevur savnað eina øgiliga rúgvu av ungum fólki, og er vaksin á hvørjum ári. Í 2006 vóru 5000 fólk møtt, ella um 10% av øllum føroyingum, og kendar stjørnur úr útlondum hava luttikið. G! Festivalurin og Summarfestivalurin eru teir størstu tónleikafestivarnir í Føroyum og fevna um fleiri dagar. Á G! Festivalinum er vanligt at fólk møta í góðari tíð fyri at fáa eitt tjaldingarpláss, síðan búgva tey har í fleiri dagar.


text:
Nire-suðurbók
Nire-suðurbók (frøðiheiti - Nothofagus antarctica) (spanskt Ñire ella Ñirre), er eitt leyvfellandi træ ella runnur, ið er upprunavøkstur í Suður Kili (Chile) og Argentina frá uml. 36°S og heilt suður á Eldlandið (Tierra del Fuego) (56° S). Tann syðsti gróðrarstaðurin er á oynni Hoste Island, sostatt er Nire-suðurbók tað træið ið veksur syðst á jarðarklótini. Tað trívist best í tí, nú minkandi, tempereraða regnskóginum.
Nire-suðurbók er gróðursett á vesturstrondini av Norðuramerika, í Stóra Bretlandi og í Føroyum her hon trívist sera væl.[1]
Keldur[rætta | rætta wikitekst]
- ↑ Umhvørvisstovan, Skógrøkt Lýsing av viðarvøkstri í Føroyum. 2013


text:
Janus Kamban
Janus Kamban (føddur 10. september 1913 í Tórshavn, † 2. mai 2009 í Tórshavn) var ein føroyskur myndahøggari.
Janus Kamban stóð fyri nýbrotinum í føroyskari myndlist í 1930árunum. Eins og tey flestu føroysku myndlistafólkini av hesum ættarliði fór Janus til Keypmannahavnar, har hann árini 1932-35 og 1938-40 var næmingur á Kunstakademiets Billedhuggerskole hjá Ejnar Utzon-Frank professara. Eftir kríggið kom Janus aftur til Havnar, og her hevur hann síðani búð og virkað. Hann hevur av fullum huga tikið lut í menningini av myndlistini her á landi, og lagt rygg til mong tiltøk á hesum øki, millum annað sum nevndarlimur og formaður fyri Listafelag Føroya og leiðari fyri Listaskálan 1969-78. Yviri við Strond hevur hann sína rúmligu listaskemmu, haðani útsýnið er frítt yvir Nólsoyarfjørðin.
Janus Kamban telist ímillum Føroya fremstu listafólk. Í list hansara ræður tann einfaldi greiði formurin og monumental virðilig spekt. Í fleiri standmyndum er seyðurin myndevni - nevnast kann millum annað Tvílemba 1955 í Listasavni Føroya. Grindahvalurin verður eisini viðgjørdur - í figurbólkinum m.a. Bólkur 1986. Standmyndir Janusar príða almenn tún og bygningar víða um í Føroyum. Á listasavninum eru m.a. bringumyndir av Hans A. Djurhuus skaldi 1936 og Vensili 1951. Onnur høvuðsverk eru Móðurmálið 1948, úr føroyskum gróti, uttan fyri Landsbókasavnið í Havn, og Dansiringurin 1956, úr bronsu, í Føroya Banka.
Í prentlist síni, serliga linoskurði, mangan í fleiri litum, er havið, sjófuglurin og lívið við strondina eitt høvuðs myndevni. Eingin hevur sum Janus megnað at lýsa tær fullfíggjaðu linjurnar í tí lætta og tó sterka og smidliga føroyska bátinum. Janus Kamban hevur fingið fleiri heiðursmerki fyri list sína, og tikið lut í óteljandi framsýningum av føroyskari list uttanlands. Í 1993 skipaði Listasavn Føroya fyri stórari afturlítandi framsýning av myndhøggaralist og prentlist hansara - nú hann fylti 80 ár. Í 1995 gav Listasavni út bók eftir Gunnari Hoydal, rithøvunda og ummælara, um lív og verk Janusar.
Bøkur[rætta | rætta wikitekst]
- Gunnar Hoydal: Janus Kamban. Myndatøkur: Ole Wich og Ole Jensen. Tórshavn: Listasavn Føroya, 1995. - 115 s.


text:
Í dag er veðrið betur á G! Spælipassið var fult av børnum og foreldrum, tá barnaG! við Angelu, Bubu og øðrum føroyskum klovnalegendum var upp á tað hægsta klokkan tvey, leygardag, og harvið seinasta G!festivaldag á hesum sinni. Regnið er hæsað av, og tjaldingartilveran tykist helst eitt sindur meir yvirkomulig fyri tey stinnu, ið hava hildið út.
Dagurin, kvøldið og náttin í gjár í Fjósinum gekk eftir vild, og This is Waa við Bárður Næs var seinasta innslagið á pallinum, og lótu Fjósið aftur klokkan gott fýra á morgni. Til tað síðsta var hølið á tremur við dansiglaðum fólki, og ravetónleikurin, Bárður, Knút Háberg Eysturstein og Per I. Højgaard Petersen diskaðu hevði sambært kønum á økinum flair fyri at byggja tónleikaligan struktur, og megnaði nógv ymisk brøgd úr urbanum genrum, sum fekk fólkið at verða verandi á einum støði, so góða lagið og dansigleðin í Fjósinum helt alla náttina.
Tónleikarin og listamaðurin Janus á Húsagarði fór at tekna við børnunum á barnaG! klokkan 15.15 í Fjósinum. Harumframt bjóðar Fjósið millum annað eisini upp á stumfilmar og Bárald, har Báraldur leggur tónleik til stumfilmar. Hareftir tekur Áðrenn Elvis, yvir.
– Hetta er eisini nakað, eg gleði meg til, sigur Sigga og vísur á, at hon metir tað vera nakað heilt serligt og áhugavert at hoyra og síggja útvarp og útvarpsvertir live á palli.
Klokkan 19.30 vera Lív Maria Róadóttir Jæger og maður hennara Lasse Thorning Jæger á palli við teirra samstarvi. Hetta áhugaverda samstarv teirra millum er ein samanrenning av henni sum høvunda og honum sum tónleikara. Í 2014 góvu hjúnini upplestrar LP- útgávuna, Mítt navn við hondskrift út í samstarvið við Steinprent og
Hanna Bjartalíð. Leygardagin á G! fáa vit so møguleikan at upplivað hetta samstarvið framført í Fjósinum klokkan 19.30.
– Hetta gleði eg meg til, sigur Sigga og vísur á, at hetta er einasta bókmentaliga tiltakið í Fjósinum í ár, men um ein vil hoyra meir upplestur, ber til at fara til tiltakið hjá Eksil, ið er í dag, leygardagin, klokkan 15.00 til 17.00 í trimum privatum heimum kring Syðrugøtu.
Á hesum tiltaki fer Lív Maria eisini at lesa upp saman við ørðum føroyskum høvundum. Her lesur hon upp úr yrkingasavni sínum, Hvít sól, ið kom út á Mentunargrunni Studentafelagsins í 2015. Klokkan 20.40 yvirtekur talGILDIÐ pallin, og lata Fjósið aftur fyri ársins G! klokkan fýra á morgni.


text:
Á Giljanes camping eitt stutt vikuskifti
Á veg vestur til Giljanes hóskvøld, men vit fara ikki vestur at campa fyrr
enn fríggjakvøldi
So er vognurin komin uppá pláss á
Giljanes Camping
Herculess tekur seg væl út í Runavík
Panurama mynd tikin við iphone :o)
Fríggjakvøldi um 18:30 eru vit komin til Giljanes. Birgit og Lars eru eisini
komin :o)
Grillin tendra
Brigitte Bardot
Grillpylsa er ikki so galin
Gestir á gott :o)
Maria, Klæmint og Gudmundur
Sandavágur
Sea Sheppard standa á vagt beint omanfyri campingplássi
Leygarmorgunin var gott veður
Elisabeth og Johan Martin til ein kaffimunn, tey hava verði við Guðrun á
flogvøllinum
So er grillin aftur tendra :o)
Lars arbeiðir við heimasíðuna hjá sær
www.faroecamping.dk
Leygarkvøldi vóru vit í føðingardag hjá Ingolf og Hendrik og Gudmundur hyggaðu
sær,
fyrst hjá Jóhan Marin og so hjá okkum
Sunnudagin fóru vit so vestur eftir vogninum
Gott veður, men nakað av toku og regnaði eitt sindur eisini
Her hava vit vognin standandi, so leingi tað gongur. Skjótt fara vit til
Vestmanna at seta hann
Ein hyggiligur túrur saman við Birgit og Lars :o)


text:
Amerikanskar blómur. Soleiðis kalla grønlendingar tað, sum liggur eftir amerikanarar í grønlendsku náttúruni. Talan er um rustað jarn av ymsum slagi - tunnur, bilar, steyrar og annað reytt burturkast.
Nú hevur amerikanski myndamaðurin Ken Bower sett sær fyri at vísa á, hvussu USA er rýmt frá sínum rustaða ruski. Talan er um restirnar frá einari amerikanska loftflotastøð, ið varð reist í árunum 1942 til 1947. Ella, sum tað so flott stendur ristað í jarnleivdirnar: “Property Air Force US Army.”
Danmark var hersett av týskarum, og tí yvirtólk USA verjuna av Grønlandi undir krígnum og løgdu 41 støðir fram við grønlendsku eystur- og vesturstrondini. Eftir kríggið mistu støðirnar sín týdning, og tí var farið víðari - uttan at taka ordiliga upp eftir sær.
Danska blaðið Informatión vísir nakrar av myndunum, sum vit endurgeva her. USA vil einki hava við uppruddingina at gera, og Danmark sigur, at Grønland eigur at taka málið við tann, sum hevur latið óruddið liggja. Sagt øðrvísi: Hatta má Grønland loysa við Amerika.


text:
Tað eru ikki nógvar plantur, sum Disa kallar ókrút, heldur kallar hon tær góðkrút, tí hon dugir at meta um virðið í tí mesta, sum veksur. Arvi smakkar væl, og jóansøkugras er steinaldarkostur og smakkar sum hirsa.
Vit vóru plantutúr í Nólsoy í kvøld, Disa og Joan vístu okkum nógvar plantur, sum kunna nýtast á ymsan hátt í húsarhaldinum. Onkur planta smakkaði sum náti, og nógvar vóru góðar at hava í salat ella pesto. Ein kom við einum stórum soppi at spyrja Disu um, um soppurin mundi vera etandi, ja tað var hann.


text:
Hann er føddur 8/9-1908 á Tvøroyri. Aftan á at hann hevði tikið preliminerprógv í heimbygdini í 1925, fór hann til Danmarkar, har hann tók studentsprógv á Sorø í 1929.
Heimafturkomin til Føroya arbeiddi hann fyrifallandi arbeiði í heimbygdini, varð settur bókavørður har í 1940, flutti seinni norður um fjørð, gjørdist hjálparmaður Anton Degns á Skjalasavninum í 1948 og settur landsskjalavørður frá 1950 til hann fyri stuttum legði starvið frá sær vegna aldur og flutti til Danmarkar.
Umframt týðingar- og innsavningarstarv hevur Páll í tíðarskeiðinum 1963-79 lagt úr hondum stórverkið Føroya siglingarsøgu I 1000-1856 og Føroya siglingarsøgu II 1856-1940, tilsamans 9 bind, ið viðgera skipa- og handilssøguna fyri Suðuroy, Vágar og Norðurstreymoy.
Úr: Árni Dahl: Bókmentasøga I-III. Fannir. 1980-83. (GG. Seinast dagført í 1983).


text:
Danjal av Rana 17.02.2017 (12:04)
Tjørnuvíkartunnil hægstu raðfesting
Í gjáramorgunin var Henrik Old, landsstýrismaður í samferðslumálum, á vitjan hjá Heðini Zachariasen, borgarstjóra í Sunda kommunu. Á fundinum umrøddu teir millum annað ferðslutrygdina til Tjørnuvíkar og onnur ferðsluviðurskiftir, í Sunda kommunu.
Sambært Heðini Zachariasen er semja um, at tað er átrokandi at fáa ein tunnil gjørdan til Tjørnuvíkar. - Verandi farleið er als ikki trygg. Regluliga rapar grót á vegin og er hetta til stóran ampa fyri tey, sum dagliga nýta hesa farleið. So seint sum á jólum mundi enda heilt galið, tá grót rapaði á ein bil, skrivar Sunda kommuna.
Landsstýrismaðurin hevur fleiri ferðir áður havt á orðið, at man burdi fari aftur til skipanina við tunnilsholdum, sum kann hava ábyrgd av at bora tunlar til smærru bygdirnar. Hugsanin er, at tunnilsútgerð verður keypt ella leigað, og so arbeiðir tunnilsholdið upp á ein tunnil, til játtanin er uppi. So verður hildið á aftur, tá peningur aftur er tøkur.
Sambært Sunda kommunu hevur landsstýrismaðurin sagt, at tunnilin til Tjørnuvíkar er millum teir fyrstu, sum hetta tunnilsholdið skal í gongd við.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
1500 góðir kilometrar
Vit vóru nøkur saman í tveimum bilum. Eg ivaðist um lága sportútgávan av Fiesta fór at klára teir íslendsku vegirnar. Men vit gjørdust bilsin av góðu, nýggju íslendsku vegunum, og bilurin koyrdi allan ringin klokkureinan.
Eftir: Helgi Jacobsen
Hetta var besti mátin at læra Ísland at kenna. Hesi orðini komu til mín, tá vit rullaðu í land av Norrønu eftir ein framúr góðan túr runt Ísland í eina viku.
Norrøna selur seg við orðunum um at ferðin byrjar umborð. Hesi orðini lúgva ikki, men tey gjørdust tvífalt so sannførandi fyri okkum. Vit høvdu eftir góðum ráðum biðið um pláss til sjálvtøkuborðið, longu tá ferðaseðilin varð keyptur. Afturfyri fingu vit avsláttur og ikki minst góða tænastu.
Fyrireikingar
Vit vóru nøkur saman í tveimum bilum. Eg ivaðist um lága sportútgávan av Fiesta fór at klára teir íslendsku vegirnar. Men vit gjørdust bilsin av góðu, nýggju íslendsku vegunum, og bilurin koyrdi allan ringin klokkureinan.
Vit høvdu fyrireikað okkum væl. Allar náttarvistir vóru umbidnar og vit høvdu gjørt av, hvat vit vildu síggja og uppliva. Eg hevði verið í Íslandi ótaldar ferðir áður, men ikki á teimum støðunum, sum vit nú skuldu vitja, og tí ognaðu vit okkum eitt sindur av søguligari bakgrund.
Ferðin byrjar umborð. Tá vit komu undir land vóru fleiri sum kappaðust um at siga frá mongu støðunum, sum føroyskir útróðrarmenn bygdu á Eysturlandinum og ikki minst á báðum síðunum inn eftir Seyðisfirði. Eg hevði ikki siglt hendan túrin áður, so kunningin kom væl við.
Á íslendska Eysturlandinum
Fyrstu náttina skuldu vit gista á Akureyri, men vit høvdu ein heilan dag, so stundir vóru at vitja fleiri støð. Fyrsti steðgur var við Mývatn, har við svumu í heitu keldunum og síðani sóu ein part av natúrgjørdu Dimmuborgum. Likamið var væl fyri eftir ein tíma í heita vatninum og íslendska sálin hevði longu tikið bústað í okkum.
Nattúran er stórbær á Norðurlandinum, og tá vit høvdu koyrt fram við Dettifossi, gekk leiðin til Húsavíkar. Her eru árligir sjómannadagar og sluppin Jóhanna hevði vitjað og kokkurin á matstovuni niðri við havnarlagið hevði fingið turra grind og spik frá vágbingum. Okkum gav kokkurin fisk og súpan. Eftir góðan mat, fóru vit á stórhvalasavnið í Húsavík. Nú doyr eingin stórhvalur í Húsavík, men ferðavinnan livir av at selja Whale Watching túrar til ríkar amerikumenn.
Fyrsta floks matur og kømur á Akureyri. Her høvdu vit lagt ferðina soleiðis til rættis, at stundir vórðu at síggja býin bæði um kvøldið og næsta morgun. Gott veður var til morgunrenning og aftan á fóru nøkur at vita, hvat handlarnir í høvuðsstaðnum á Norðurlandinum bjóðaðu. Onnur valdu at skoða nýggja mentanarmiðdeplinum í býnum. Tað vísti seg, at einki treyt á Akureyri, og aftan á hava fleiri okkara tosa um at leggja leiðina handan vegin á skíferiu.
Okkara ferð gekk síðani gjøgnum tann langa Øxnadalin, sum gevur tær kensluna av, hvussu stórt Ísland er. Eina løtu tykist alt óbroytiligt, tú koyrir og koyrir og tað kennist, sum tú kemur ikki nærri málinum. Men brádliga letur landslagið seg upp, tað er nón og heystarsólin lýsir á grønu fløturnar, sum eru avtaknar við túsundtals hvítum hoyggjballum. Her búgva bøndur.
Vit kundu havt valt Norðurlandið burturav á hesi ferðini. Her hava mangir føroyingar lagt inn, heilt frá Vopnafjørðinum og vestur til Siglufjørðin og Skagafjørðin. Men vit skuldu runt landið og snaraðu til vinstru og tóku seinasta teinin til Reykjavíkar.
Reykjavík
Vit svóvu tvær nætur í høvuðsstaðnum og tóku okkum av løttum. Vitjaðu nýggju Hørpuna, vóru í Perluni og sunnumorgunin í Hallgrímskirkjuni. Í Reykjavík er so nógv at fara til, og vit høvdu valt Sjómannasavnið við fiskivinnusøgu Íslands og so Kolaportrið á havnalagnum. Her fæst alt úr havinum, 30 sløg av turrum fiski og riklingi, antikvariskar bøkur, taskur og klæði.
Mett av Reykjavík var túrurin komin til Suðurlandið. Vit gistu á Hvollsvøllum og tá vit mánamorgunin høvdu notið dunið og frumevnini í Seljalandsfossi skamt undir Eyðafjallajøkuli, sigldu vit ein túr út til Vestmannaoyggjar. Fleiri í ferðalagnum høvdu ikki verið har áður og bara natúrbroytingin eftir eldgosið í 1973 ger at ferðin loysir seg. Vit vitjaðu bygdarsavnið, har føroyski bátasmiðurin Jákup Biskupsstøð hevur sítt egnað pláss, og síðani gingu vit í slóðini eftir sjórænararánið á Heimey í 1627, har 300 fólk vórðu rænd. Hetta var ein sterk uppliving, tí hon er so væl skjalfest.
Suðurlandstúrin koyrdu vit í klárum veðri og setandi undansól, sum sendi kilometralangar skuggar upp móti jøklunum. Reypa um Reyðafellstind, men falda hann við tíggju, so er nóg mikið sagt um lutfallið millum Ísland og Føroyar. Her komu ísfjøllini spakuliga siglandi oman undir longu stálbrúgvarnar. Tað er her, at vatn, grót, sandur og ísur bróta fyri sær hvørja ferð Vatnajøkul ressast.
Vit náddu Eysturlandið í niðu og svóvu í Smyrlabjørgum og vaknaðu upp aftur til fagrasta dagin á túrinum. Eitt mál hendan dagin var at síggja stóru vatnriknu alminiumsverksmiðjuna. Eitt annað var franski kirkjugarðurin í Fáskrúðfjørðinum, har 49 franskir og belgiskir sjómenn liggja grivnir. Seinni vitjaðu vit avtoftaðar føroyskar útróðrarstøðir og føroyskar sjómannagravir.
Betri enda á ferðini enn á Hotel Hallormsstaðir kundu vit ikki fáa. Her vóru vit mitt í størsta íslendska skógarøkinum í 20 stigum og alt var fullkomið. Tað ber so illa til at reypa um íslendskan mat, tí tú fært góðan mat allastaðni. Her var maturin spennandi. Eitt sindur av hvørjum av útvaldum íslendskum rættum.
Heim aftur
Tað var gráligt tá vit komu í land fyri eini viku síðani, so fjøllini við Seyðisfjørðin brettu sær á og spurdu, um vit kendu tey aftur í bakandi sólini hendan seinasta dagin í august. Tey vistu helst ikki, at vit vóru vorðin 1500 kilometrar ríkari og tey fingu svarið, tá Norrøna spakuliga damlaði út eftir fjørðinum: “Vit koma aftur......!”
So fóru vit niður undir, har borðið var reitt og tænarin klárur. Heimferðin hjá mær byrjaði við sild og sjógæti.


text:
Seinast ÍBV fekk føroyska mótstøðu í hesi kapping, blivu teir varpaðir út kappingini. Hetta bragdið stóðu grannarnir fyri sunnan fyri í 2005.
Fyrri dysturin hjá okkum verður leiktur á Hásteinsvøllinum á Vestmannaoyggjunum hósdagin 4. juli, meðan umvendi dysturin verður leiktur á Tórsvølli hósdagin 11. juli.
Íþróttabandalag Vestmannaeyja, ið er stovnað í 1903, endaði í fjør á einum triðja plássi í Pepsideildini, ið er besta deildin í Íslandi.
Í skrivandi stund, nú átta umfør eru leikt í Pepsideildini, liggur ÍBV á 5. plássi, sjey stig aftanfyri oddaliðið.
Áleyparar okkara mugu helst kýta seg fyri at skora mál, ella kanska ikki, tí millum stengurnar hava mótstøðumenn okkara í Europa League ongan annan enn fyrrverandi enska landsliðsmálverjan, David James.
Eisini kunnu vit notera okkum, at Allan Mørkøre, ið hevur slitið nakrar gaggur í reyð/svarta búnanum, eisini hevur leikt 22 dystir fyri ÍBV í 1999 og 2000.
Sigrandi liðið skal leika móti FK Crvena Zvezda, ella Reyðu Stjørnu úr Beograd, sum vit betur kenna teir sum. FK Crvena Zvezda vann Europa Cup kappingina, sum í dag eitur Champions League, í 1991.


text:
U17 gentur enn ein góðan sigur
Gentur26-05-2013 - Jónfinn Petursson
U17 gentur: HB - Víkingur 6-1
Leygardagin leiktu U17 genturnar móti Víkingi á ovara vølli í Gundadali. Genturnar hjá okkum vunnu sannførandi 6-1. Í hálvleikssteðginum var støðan 3-0.
Tær, sum í dag komu á máltalvuna, vóru Milja R. Simonsen við hattrikki, Rebekka Benbakoura skoraði tvey, og Lív Gjógvará skoraði eitt mál.
Vit ynskja gentunum og venjarunum Allan Dybzak og Ríkin N. Djurhuus til lukku við sigrinum. Genturnar hava nú leikt fýra dystir og hava vunnið
allar higartil.
Myndir: Finnbogi Arge/Pætur E. Rasmussen/hb.fo


text:
Løgreglan segði í morgun frá eini sera friðarligari byrjan á vikuskifti. Undanfarna kvøld og í nátt vóru ikki nógvar fráboðanir til løgregluna. Vakthavandi metti heldur ikki, at nógv fólk høvdu verið í býnum, og har hevði eingin ófriður verið.
Tó vóru tvær fráboðanir um ákoyrdan seyð. Annar tilburðurin var í Hósvík, og hin á Oyggjarvegnum. Báðir tilburðir vóru fráboðaðir løgregluni um áttatíðina.
Friðarliga fríggjakvøldið merkti, at løgreglan hevði stundir til at koyra runt og hyggja seg um, og soleiðis arbeiða fyribyrgjandi. Fleiri fráboðanir um innbrot hava verið seinastu tíðina, hóast eingin fráboðan er komin í nátt.


text:
Søga 110: Timoteus — nýggi hjálparmaðurin hjá Paulusi
TANN ungi maðurin ið stendur her hjá Paulusi, er Timoteus. Hann býr hjá familju síni í Lystra. Mamman eitur Eunike og omman Lois.
Hetta er nú triðja ferðin Paulus vitjar í Lystra. Fyri umleið einum ári síðan komu Paulus og Barnabas fyrstu ferð higar á eini trúboðaraferð. Og nú er Paulus komin aftur við vini sínum Silasi.
Hvat heldur tú Paulus sigur við Timoteus? Hann spyr: ’Hevði tær dámað at ferðast við Silasi og mær? Tú kundi hjálpt okkum tá vit boða í fjarløgdum londum.’
’Ja, tað hevði dámað mær væl,’ svarar Timoteus. Stutt eftir fer Timoteus frá familju síni og ferðast við Paulusi og Silasi. Men áðrenn tú hoyrir um ferðina hjá teimum, skulu vit siga frá hvussu tað hevur gingist Paulusi. Nú eru 17 ár síðan Jesus vísti seg fyri honum á vegnum til Damaskus.
Minst til at Paulus ætlaði sær til Damaskus at søkja at Jesu lærisveinum; men nú er hann sjálvur lærisveinur! Seinni royna nakrir fíggindar at drepa Paulus. Teimum dámar ikki at hann lærir um Jesus. Men lærisveinarnir hjálpa Paulusi at flýggja. Teir leggja hann í eina kurv og síga hann niður uttan fyri býarmúrin.
Síðan fer Paulus til Antiokia at boða. Her verða Jesu lærisveinar fyri fyrstu ferð nevndir kristnir. Paulus og Barnabas verða sendir úr Antiokia út á eina trúboðaraferð til fjarløgd lond. Og ein av býunum teir koma til, er Lystra, og har býr Timoteus.
Nú, eitt ár seinni, er Paulus altso aftur í Lystra á aðru ferð síni. Hvar heldur tú Paulus og Silas fara við Timoteusi? Hygg at kortinum, so skulu vit læra nøkur nøvn.
Fyrst fara teir til Ikonium tætt við, síðan til ein annan bý ið eitur Antiokia. So fara teir til Troas, og yvirum til Filippi, Tessalonika og Berøa. Dugir tú at finna Aten á kortinum? Har boðar Paulus. Síðan boða teir í hálvtannað ár í Korint. At enda gera teir ein stuttan steðg í Efesus. So fara teir aftur til Kesarea, og heim til Antiokia, har Paulus verður verandi.
Timoteus ferðast altso fleiri hundrað kilometrar við Paulusi og hjálpir honum at boða gleðiboðskapin og stovna nógvar kristnar samkomur. Tá tú verður vaksin, vilt tú tá eisini vera ein trúfastur Guds tænari, sum Timoteus?
Ápostlasøgan 9:19-30; 11:19-26; kap. 13 til 17; 18:1-22.
1. Róm; 2. Malta; 3. Berøa; 4. Tessalonika; 5. Korint; 6. Filippi; 7. Aten; 8. Kreta; 9. Troas; 10. Efesus; 11. Milet; 12. Kolosse; 13. Antiokia; 14. Ikonium; 15. Lystra; 16. Kýpern; 17. Antiokia; 18. Kesarea; 19. Joppe; 20. Damaskus; 21. Jerúsalem; 22. Stórahav (Meðalhavið)


text:
ÍSF skipar fyri fyrilestri
Sig frá! – Ítróttur og ágangur hoyra ongastaðni heima
Rithøvundurin, viðgerin og ráðgevin við teimum nógvu royndunum og ikki minst røddin hjá teimum misbrotnu og ágangsraktu heldur fyrilestur mánakvøldið 18. juni kl. 19-21 ÍSF-húsinum.
MARGRETE WIEDE AASLAND (f. 1955) er psykoterapeutur á „Institutt for sexologi og terapi as“ í Oslo. Hon er serkøn í sexologiskum spurningum. M.a. er hon eisini útbúgvin forskúlalærari og psykiatriskt røktarfólk, og hon hevur drúgvar royndir við menniskjum í kreppu, bæði børnum, ungum og vaksnum. Kynsligur ágangur á børn hevur síðan 1988 verið starvsøki hennara. Og eisini hava broytingar í tannáringaárunum – skiftisspurningar – havt hennara stóra áhuga.
Hvønn leiklut hevur ítróttaleiðarin, tá ið tað snýr seg um harðskap og kynsligan ágang?
Hvussu skipar ítróttaleiðarin eitt sunt og trygt umhvørvi við greiðum mørkum á øllum mótum, samstundis sum allar kenslur eru í lagi?
Hvussu takkla vit, tá ið onkur SIGUR FRÁ, og ber til at siga frá við kroppinum uttan orð?
Hvør er okkara skylda, og hvør skal døma?
Tiltakið er ókeypis og er fyri øll, ið fáast við og hava ábyrgd av børnum og ungum í ítróttahøpi. Øll eru hjartaliga vælkomin!
Lýsing av tiltakinum sæst HER
Kalendari
Slóðir
Innanlanda
- Ítróttafelagið Smæran
- Ítróttafelagið Svanur
- Ítróttasamband Føroya
- Meginfelag teirra brekaðu
- Javni
- Sjóndepilin
- Deyvafelagið
Nlsk. sambondini fyri brekað
Altjóða sambond


text:
Hjartafelagið hevur saman við FÁ8, sum er fakligur áhugabólkur hjá sjúkrarøktarfrøðingum, sum arbeiða við hjartasjúklingum, boðið Peter Mygind at halda ein fyrilestur í Føroyum. Titakið verður í Norðurlandahúsinum 6. oktober klokkan 19.30.
- Peter Mygind hevur á egnan kropp kent at hava angist aftaná tríggjar blóðtøppar og ein hjartasteðg. Hann er komin longur í lívinum við at taka um angistina og ikki lata hana festa røtur. Peter Mygind er ambassadørur fyri danska hjartafelagið og vil fegin samskifta um sínar royndir. Tað verður eitt kvøld, har vit fara at hoyra um “stríðsmannin” , sum fer í hernað fyri at fáa eitt gott lív, har angist og sorg ikki stýra dagligdegnum, siga tey, sum skipa fyri.
“Tað er ikki altíð lætt, tá tú dagliga skalt taka heilivág, sum minnir teg á sjúkuna. Tað ræður um at taka ábyrgd av egnum lívi og stuðla tey, sum hava fyri neyðini at finna innara stríðsmannin í sær,” sigur Peter Mygind.
Hann er sera fegin um, at har vóru fólk á staðnum, sum kundu fáa hann aftur til lívs, soleiðis at hann er á lívi í dag.
Fyrilesturin hjá Petur Mygind er umleið ein tíma. Men møguleiki verður at seta spurningar, so við tónleikainnsløgum og stuttum læknaligum ísletti, væntast tiltakið at taka umleið tveir tímar.
Lesið meira á nlh.fo


text:
- Tíðindi, mentan og ítróttur
Vinnulívsgesturin
Tak niður
Savnssending
"Vinnulívsgesturin" er nýggj útvarpssendirøð, sum Leivur Hansen leggur til rættis, og sum er á skránni hvønn hósdag fyrrapart frá klokkan 10 til 11.
Í sendingini, ið verður sent beinleiðis úr studio 5, verður ljós varpað á stórar og smærri vinnulívsfyritøkur og týdning teirra fyri lokala eins væl og samfelag okkara sum heild.
Hetta verður gjørt við stjóranum í viðkomandi fyritøku sum gesti, kryddað við tónleiki, ið gesturin velur.


text:
Tað er eingin loyna, at føroyski arbeiðsmarknaðurin manglar handverkarar og fólk við yrkisútbúgving annars; tað er alt frá timburmonnum, málarum, bakarum, krambakallum, tænarum o.s.fr. Tó at tað ikki finnast nóg eftirfarandi hagtøl yvir hendan tørv í Føroyum, benda frásagnirnar í grannalondum okkara Noregi og Danmark á, at tað um smá fimtan ár koma at mangla millum 55-65.000 yrkislærd í hesum báðum londum hvør sær.
Rósa Maria Restorff, sum er útbúgvin tænari og móttøkufólk, var ein av luttakarunum: ”Sjálvandi skulu vit hava fleiri yrkislærd. Hesi størvini skulu fyllast, eisini í framtíðini. T.d. skulu vit øll á W.C., og onkur má leggja rørini. Vit skulu øll hava tak yvir høvdið, og onkur má byggja hús og íbúðir. Okkum dámar væl at fara út at eta, og onkur skal gera og servera matin. Hetta gera yrkislærd við stoltleika.
Tað tykist onkursvegna sum, at fólk eru bangin fyri at læsa seg føst í einum starvi, og kanska tí verða yrkisútbúgvingar valdar frá. ”Tað er stórt spell, tí veruleikin er tann, at man saktans kann lesa víðari við einari yrkisútbúgving” fortaldi Fróði Horn Baldvinsson, sum er útbúgvin maskinsmiður, men hevur síðani tikið eina Bachelor oman á sína yrkisútbúgving.
Seinastu tíðina hevur verið sett fokus á tørvin eftir yrkislærdum, m.a. við at framleiða undirvísingartilfar til framhaldsdeildina og at skipa fyri kunningartiltøkum. ”Tað er ikki líka trupult at fáa lærlingar, sum tað var fyri bara einum ári síðani. Tí vænta vit eisini, at fleiri nú fara at taka eina yrkisútbúgving” sigur Sámal Erik Hentze, formaður í Havnar Handverksmeistarafelag
Tað var Føroya- og Havnar Handverksmeistarafelag, Handilsvinnufelagið og Ferðavinnufelagið saman við Tórshavnar kommunu og skúlunum í kommununi, sum saman skipaðu fyri tiltakinum.


text:
Enn ein av okkara egnu hevur longt sáttmálan við NSÍ. Petur Knudsen er U21 landsliðsspælara, og er ein sera evnaríkur leikari, sum nú hevur longt sáttmálan við NSÍ.
Hóast Petur bert er 19 ára gamal, so hevur hann alvorliga sett sítt navn í fótbóltsbøkurnar. Ímillum annað skoraði hann ein fantastiska flott frísparksmál á útivølli ímóti Dinamo Minsk fyrr í ár. Hóast sín ugna aldur, so hevur Petur longu luttikið í 68 dystum fyri besta liðið hjá NSÍ. NSÍ fær so gleðina av fótbóltsevnunum hjá Peturi frammyvir, nú Petur hevur skrivað undir nýggjan sáttmála.
Vit ynskja Petur Knudsen tillukku við sáttmálanum, og ynskja honum góða eydnu víðari í NSÍ.


text:
Fyri hvørt val í einum framkomnum landi, gevur teldutøknin okkum nýggjar møguleikari fyri vitan og undirhaldi, infotainment. Nýggjasta dillan í Danmark er at finna tín innara veljara. Avísin Informatión tekur saman tey svar tú gevur, og vísir hvønn flokk, tú ert mest samdur við. Politiken vil eisini seta teg í politiskan bás eftir mentanarfatan. Í hesum føri endaði eg hjá SF sum kulturellur fólkasosialistur.
Danmarks Radio fer eftir tínari adressu og finnur tey uppstillaðu valevni, ið tú ert mest samdur við og tey, sum tú ert mest ósamdur við. Í hesum føri segði eg meg búgva á postnummarinum 2300 á Amager. Um verandi føroysku luttøkuna á Fólkatingi havi eg einki at siga um. Sum er, er hon í besta føri pínlig. Men Tjóðveldi gevur í minsta lagi eitt boð uppá eina møguliga broyting í so máta.
Persónliga veljaraurslitið er annan vegin stuttligt, og hinvegin sjálvreflekterandi, tí í tveimum av førunum verði eg vístur til Enhedslisten. Og ta einu ferðina, eg veruliga havi verið á fólkatingsvali í Danmark, tá valdi eg fremsta mann hjá sama flokki, ið eg fekk høvi at fotografera, tá eg møtti honum á einum góðum fundi fyri 10 árum síðani. So kanska er tað nakað um tað. Mín innari fólkatingsveljari eitur Enhedslisten. So vita vit tað. Men hvør er tín? Royn teg við at klikkja á slóðirnar á myndunum omanfyri.
Og hetta við at taka lut í kjaki á sosialu miðlunum og svara persónligum spurnarkanningum, er kanska at fara yvir um mark, hvat privatlívi, privacy, viðvíkur. Allur tær stuttligu funkurnar fáa okkum at broyta fatanina av, hvat er hóskiligt at deila við onnur. Alt er eitt stórt spæl. Tað heldur í hvussu er Edward Snowden, sum er aktuellur í filminum Citizenfour, og 21. mai tók lut í kjaki, har hann sigur hesi hugvekjandi orð um tælufrælsi og rættin til privatlív:


text:
Eiler á Pride er fremstur fyri í hvíta bilinum, sum koyrir oman Tórsgøtu framman fyri ársins skrúðgongu, sum taldi fleiri túsund. Í gulari troyggju sæst Oda Kjartansdóttir Strøm, ið so fyrimyndarliga leiddi fólkið gjøgnum býin.
Human rights are my pride stóð á fremsta dregilinum í Pride-gonguni hjá LGBT, sum í ár var hin størsta nakrantíð, í hvussu er máld eftir Tórsgøtu, sum var fylt av fólki, áðrenn tey snaraðu út móti Skálatrøð.
Byrjað varð í Gundadali, har hitað varð upp, og so fór gongan oman á Skálatrøð, har Marjun Bæk helt røðu og fleiri sungu og spældu tónleik á ókeypis útikonsert. Á sama stað hevði kommunan skipaði fyri barnativoli, sum kostaði ikki minni enn 250 krónur fyri barnið. Tað vóru barnafamiljur ikki fegnar um. Men Pride gongan var í góðum lag og gjørdi aldur í gøtuni.
LGBT, sum skipar fyri árligu Pride skrúðgonguni, sigur, at hon er ætlað øllum føroyingum, ið ynskja eitt rúmligari og meira fjølbroytt samfelag, sum gevur pláss og javnrætt til allar sínar borgarar.
Í ár er miðbýurin ikki heilt klárur til ólavsøkuna. Tað sæst á Áarvegnum og í Vágsbotni. Tað er ikki hent fyrr, at býurin ikki hevur verið klárur at taka móti ólavsøkugestum.
Men neyvan hava fleiri ferðafólk verið í býnum enn hesa ólavsøkuna. Í dag eru tvey skip á Havnini, Marco Polo, og Azores av Madeira. Tað løgna er, at hesi ferðafólk ikki bara fara út úr Havnini, men eisini síggjast ganga í býnum og fylgja við ólavsøkuni, grindadrápinum og Pride gonguni. Føroyar eru á heimskortinum og gesturin er forvitin.
Ungdómsdeildin hjá Framsókn er aktiv í gonguni og sæst skilliga aftur í appilsingulu jakkunum. Frálíkt, at politiskir flokkar vísa andlit í hesum gráu og politiskt tannleysu døgum, har øll bara bíða eftir vali.
Mín góði amerikanski vinur, Matthew Workman, er eisini við í marglittu gonguni. Hann ger enn sum áður podcast um Føroyar til amerikanarar í Oregon og allari verðini.
Sum eitt ekstra token fái eg eina podcastvirðisløn frá honum. Takk fyri og góða ólavsøku!


text:
Jóannes Hansen 02.01.2018 (23:30)
Stór framgongd norðuri hjá Irdi
Á nýggjárinum fór borgarstjórin í Hvannasunds kommunu í farloyvi frá sínum borgarliga starvi. Nú er hon fulltíðar borgarstjóri.
Irdi Jacobsen er borgarstjóri í Hvannasunds kommunu, og hon og hini í kommununi kunnu fegnast um, at tað er nógv virksemi, og at inntøkurnar eru støðugt vaksandi.
Fyribils uppgerðin hjá Taks fyri 2017 vísir, at lutfalsligi vøksturin í kommunuskattinum í Hvannasunds kommunu var 21,59 prosentum. Tað svarar til ein vøkstur uppá 2.586.416 krónur. Inntøkan var 14.567.227 krónur.
Lutfalsliga var størsti vøksturin í kommunuskattinum í Fugloyar kommunu. Har øktist kommunuskatturin 26,62 prosent. Merkisvert er tað, at í desember var skattainntøkan í Fugloy 44,56 prosent størri enn árið fyri. Samlaði vøksturin í fjør var 474.584 krónur. Skattainntøkan var 2.257.652 krónur.
Í Kunoyar kommunu lækkaði skattainntøkan 5,49 prosent ella 258.688 krónur.
Í hinum kommununum í Norðoyum hækkaði skattainntøkan:
Viðareiði 7,33 % ella 912.547 krónur
Klaksvík 7,25 % ella 13.130.334 krónur
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Skrivstovur og rundvísingar
Tú ert hjartaliga vælkomin at fáa eina rundvísing á okkara skrivstovum og prentsmiðjum. Finn adressurnar og vita, nær rundvísingar eru.
Brasil
Rodovia SP-141 - km 43
CESÁRIO LANGE-SP
18285-901
BRAZIL
+55 15 3322 9000
Rundvísingar
Mánadag til fríggjadag
8.00 til 9.45 og 13.00 til 14.45
Longd: umleið 2 tímar
Vert at vita
Prentar hvørt ár hundraðtals milliónir av bókum, heftum, bløðum og faldarum á meira enn 120 málum.
Framsýning at hyggja at sjálvur
Bíblian – bókin og høvundurin. Henda framsýningin vísir, hvussu tað ber til, at vit hava Bíbliuna í dag, og hvussu høvundurin hevur varðveitt boðskapin í henni, hóast mótstøðufólk hava roynt at broyta hann.


text:
Ein lýsingarherferð hjá vindeygafyritøkuni HDYGD, var brot á marknaðarføringslógina. Hetta sigur Brúkaraumboðið í niðurstøðu til eina klagu um sølulýsing fyri vindeygu.
Klagað var um, at lýsingin var niðurgering av øðrum framleiðarum av vindeygum til føroyska marknaðin, stendur at lesa á heimasíðuni hjá Brúkaraumboðnum bruk.fo.
Talan var um lýsing fyri vindeygu, har ein persónur sæst við vátum bletti á buksunum, tí hann hevur latið í buksurnar. Í lýsingini verður víst til blettin og sagt, at so nógv spardi persónurin, tí hann hevði keypt bíligastu vindeygu og ikki vindeygu frá HDYGD.
Brúkaraumboðið heldur, at hetta er brot á marknaðarføringslógina, tí lýsingin kann skapa misálit á aðrar veitarar av vindeygum til føroyska marknaðin.
- Við lýsingini kann brúkarin fáa ta fatan, at tað einans er HDYGD, ið veitir vindeygu, ið eru nóg góð til føroyska marknaðin, sigur Brúkaraumboðið í niðurstøðuni. Nevnt verður eisini, at tað er ósømiligt og niðrandi at vísa ein persón, ið hevur pissað í buks, tí viðkomandi hevur keypt vindeygu frá øðrum veitara, sigur Brúkaraumboðið.
HDYGD helt ikki, at lýsingin fór um mark, men valdi eftir klaguna kortini at taka hana aftur við grundgevingini, at onnur eygu kanska kundu halda lýsingina fara um mark. Tá lýsingarnar eru tiknar aftur, ger Brúkaraumboðið ikki meiri við málið, verður upplýst.
Kelda: Bruk.fo


text:
Ragnhild Debes, f. Danielsen (1904-1996) vaks upp niðri í Eyri. Seinni búði hon í Jónas Broncks gøtu. Hon var 84 ára gomul, tá ið samrøðan varð gjørd. Hon sigur her frá sínum uppvøkstri í Havn. Hon greiðir eisini frá støðum og staðarnøvnum og sigur frá hendingum, sum eru knýttar at hesum støðum. Eisini sigur hon frá fólkafundum, nótakasti, skúlatíðini, traðum, torvheiðum o.ø.
Í Eyri
Húsini, sum eg vaks upp í, standa uppi enn. Plássið kallaðist niðri í Eyri. Finsens Minni er tætt við húsini, og Quillingsgarður liggur frammanfyri. Hetta var ein eyrfløta, og her plagdu børnini at spæla í skýmingini. Tey minnu børnini skuldu tíðliga inn; tey sluppu ikki at spæla úti aftan á lyktatendring. Men tá ið lyktirnar vóru tendraðar, fóru tey hálvvaksnu at dansa her, dansaðu føroyskan dans o.tíl. Tað plagdi at vera ógvuliga stuttligt. Vit hava verið tað seinasta ættarliðið, sum dansaði, tí tá kom ein amtmaður, sum klagaði um dansin; hetta var “gadeuorden” segði hann, og so varð tað forbjóðað.
Hesin slættin rakk tó ikki heilt niðan til Amtmansgarðin, men seinni varð Amtmansgarðurin gjørdur størri, og tá varð tikið burtur av Eyri.
Grannahúsini
Niðan av okkara húsum stóðu húsini í Lágni. Annars var eitt lítið hús fast í okkara húsum, sum kallaðist hjá Venus á Bø. Tað hevur tá verið tey uttastu húsini av tí gomlu Havnini. Eingi hús vóru her uppi á Abbatrøð, og eingi vóru har, ið Fútahúsini eru og har um leiðir. Vegurin her verður nú nevndur Abbatrøð, men sjálv trøðin var eitt sindur heimari. Oftani vórðu traðirnar ikki kallaðar upp eftir teimum, sum dyrkaðu tær, men eftir teimum, sum keyptu tær ella fingu tær á annan hátt, sum t.d. Evensenstrøð og Lützenstrøð. Eitt æt Kjelnes'sa Trøð; tað varð eisini kallað Frúutrøð – tað var tað eldra navnið.
Nakrir steinar í Havn
Jødasteinur er ein steinur í Krókabrekkuni, í útjaðaranum á vegnum. Hann skal hava fingið navnið av, at ein jødi, sum var komin í land, datt har og breyt beinið. Eitt “J” er høgt inn í steinin, og tað skal merkja jødi.
Tað eru nógvir aðrir steinar. Konusteinur er ein; tað er ein steinur, sum liggur á skrá á leið, har sum Demich hevði skrivstovu – uppi á Lítlaskansa. Lítliskansi er niðan frá Losjuni, tann høvdin har. Søgnin sigur, at ein kona skal vera flýggjað niðan til Konustein undan sjórænarum.
Skipar Hansens Steinur er ein stórur steinur eystan fyri Ítróttahøllina.
Ein stórur steinur stendur uppi við Norðurlandahúsið, – eystan fyri vegin. Har sæst umhvarvið av einum stórum fóti í sjálvum steininum. Søgnin sigur, at hetta var risafótur, og at risin var lopin av Reyninum og hevði sett fótin í tann steinin. Tað var eisini við størstu virðing, vit gingu fram við honum; her vóru eingi hús tá.
Jomfrúbakkin
Oman fyri Gamle Danmark og niðaná var ein bakki, ið varð nevndur Jomfrúbakkin. Genturnar plagdu at fara oman á Jomfrúbakkan at standa, tá ið tær væntaðu sluppir og bátar at koma aftur av fiskarí ella av útróðri. Av tí kom navnið Jomfrúbakkin.
Vaglið
Dreingir og ungir menn sótu altíð á jarnverkinum fram við Havnará og flentu at teimum, sum gingu framvið og róptu eftir gentunum. Navnið kom av tí, at teir vóru farnir upp “á vaglið” at sita. Jarnverk var fram við Ovasta Dammi og niðan móti kioskini – sum ikki var tá. Tað høvdu teir til fragd – so tað var ikki stuttligt at fara framvið tá, tí har sótu teir og róptu, floytaðu og grinu. Ja, tí varð tað kallað Vaglið. Tey hava altíð verið eitt sindur hittinorðað – havnarfólk.
Húsabrúgv
Fórt tú niðan gjøgnum Avholdsbrekkuna og fram við avholdshúsinum, so var á vinstru hond bóndagarðurin hjá Júst á Húsum. Nú er opið pláss her. Tað var Húsabrúgv. Sagt varð eisini uppi á Brúgv. Húsini hjá Kjelnesi stóðu frammanfyri; tey húsini standa enn.
Úti á Reyni
Úti á Reyni var stórt café; Tilda æt ein, sum hevði tað. Og hon hevði ymist at selja. Í Mettustovu var eisini handil; her høvdu tey ymsar pyntilutir at selja, brúðarslør, diadem, silkibond o.tíl. Tað vóru tvær systrar, sum handlaðu her, tvær Effersøe-systrar.
Eitt staðarnavn harúti er úti í Tranti. Tað var við handilin hjá Hans Olsen ella har á leið, frá Doktaragrund og niðan ímillum har. Á Doktaragrund vórðu hildnir politiskir fundir o.tíl. Eg plagdi onkuntíð at vera við, og tað var sera spennandi. Eitt varð rópt í Kina – tað vóru tvey hús – Ovara Kina og Niðara Kina.
Undir Kjallara
Undir Kjallara nevndust 5-6 hús, ið stóðu har, ið Sjóvinnubankin (har ið var Trygd herfyri) er nú. Tað var ein stór hella undir húsunum, og so løgið tað ljóðar, so bar væl til at standa á seiðabergi har. Har búði eisini ein kona, sum dámdi sera væl at ganga á seiðaberg; hon æt Lena í Gong. Hon var so snild, at hon goymdi sær agn niðri við sjóvarmálan. Har var ein steinur, sum hon kundi leggja tað niðurvið, so hon hevði tað við hondina. Eg minnist, at einaferð vóru nakrir dreingir farnir at spæla har, tá læt hon vindeygað upp og segði, at hatta máttu teir ikki røra, tí hatta var agnið hjá sær, sum hon skuldi brúka, tá ið hon fór á seiðaberg; hetta var kræklingur, øða, fliða o.tíl. Hon plagdi at standa á seiðabergi á Guttabergi – tað var yviri við Sersjantahúsini. Oman frá áleið har, sum Fiskasølan er (nú Eik Banki).
Tað fyrsta húsið undir Kjallara var Ísaksstova – tað, sum stendur eftir longdini. Jens Olsen frá Handilsforeiningini leigaði tað einaferð, og har búðu fiskagentur – bygdargentur, sum komu til Havnar at arbeiða í fiski. Seinni hevði Chr. Christiansen tað til verkstað. Tey kallaðu tað eisini húsini hjá Hans hjá Birtu; har búði ein gamal maður, tey róptu Hans hjá Birtu, og mamma hansara.
Huldumansholan
Yvir av gomlu Dimmalætting var Huldumansholan. Har á leið, sum hotellið var – har sum Gjaldstovan er (er nú partur av Tryggingarfelagnum) – vóru so grúiliga nógvir steinar og klettar, og so vóru tað so nógv skot allastaðni. So tað var ógvuliga dularfult alt. Tað var við djúpastu virðing, vit gingu tann vegin. Og tað gingu nógvar søgur um huldumenn her, tí tað var so myrkt og trølsligt. Longri ímóti Kongabrúnni stóðu Evensens hús. Ein trappa gekk niðan til Evensens hús og so niðan til allar hesar klettarnar. Og so kundi tú ganga yvir í Sorinskrivarabrekkuna. Og har stóðu hjallar o.tíl., so har var øgiliga huldisligt.
Kilakanalin
Eitt navn var Kilakanalin. Her búði ein kona, sum varð rópt “Kilarin”. Hon æt Katrina, og hon gekk so skjótt – hon “kilaði” av stað. Tí mundi navnið Kilakanalin koma, og tað navnið hekk við. Laura Joensen, sum spælir komediu, býr í húsunum hjá Kilaranum nú.
Fyrr mundi alt hetta økið eita undir Ryggi. Ryggurin er hetta her í erva, her sum vit búgva; undir Ryggi er so nógv lægri niðri. Ryggurin strekkir seg niðan til húsini hjá Nyholm Debes ella Glaðsheygg.
Müllersbrúgv
Brúgvin út til Vágna hesumegin verður rópt Müllersbrúgv – frá Tinganesi og inneftir. Tann langa lonin har eitur Müllershús, og brúgvin hevur fingið navn eftir húsinum.
Sersjantahúsini
Sersjantahúsini vórðu nýtt til epidemihús fyri smittsamar sjúkur – serliga var tað fyri meslingar, og tí var alt málað reytt inni. Reyður litur var so góður fyri eyguni, og meslingasjúkan setti seg so nógv í eyguni. Og har var so ein gomul kona, ið ansaði eftir, sum æt Sanna í Villustovu. (Sersjantahúsini vórðu flutt og standa nú úti á Reyni, yvir av Skrivarastovu).
Ormurin Langi
Ein vegur varð róptur Ormurin Langi. Tað er Rasmus Effersøe, sum hevur lagt tann vegin. Eg dugi so illa at siga frá, hvar hann liggur. Hann endar uppi á Brekku, við Fjósahúsini. Vegurin gongur frá Hoyvíksvegnum og oman fram við Landbrúksráðnum (nú Búnaðargrunnurin), oman eftir fram við hjá Jóan Hendriki og Miu, og Poul í Geil, og so gongur hann oman til Klubban. Navnið mundi koma av, at hetta var ein so langur vegur tá, og so tað, at hann buktaði seg ymsar vegir. Rasmus Effersøe stóð fyri arbeiðinum, og tað sigst, at hann rindaði arbeiðsmonnunum úr sínum egna lumma fyri at fáa hann gjørdan.
Brekkurnar í Havn
Kákabrekkan er tann vegurin, sum í dag verður róptur Skansabrekkan. Fólk vóru farin at rópa hann Skansabrekkuna, tá ið eg var barn, men vit fingu fortalt frá teimum eldru, sum búðu har, at rætta navnið var Kákabrekkan. Skansabrekkan gekk frá Sersjantahúsunum og niðan á Skansan. Teimum eldru dámdu einki, tá ið hesi nøvnini komu í bland. Tey hildu, at Kákabrekkan var tað rætta navnið, tí brekkan gekk av Kákinum og niðan. Eg minnist, at systrunum á Krákusteini – serliga Lorentsu – dámdu stak illa, um tað var sagt Skansabrekkan um Kákabrekkuna.
Brekkan fram við gomlu Dimmalætting varð rópt Sorinskrivarabrekkan. Hon eitur í dag Erlings Jals gøta. Vit rópa hana Sorinskrivarabrekkuna, tí at sorinskrivarin hevur búð har í gamlari tíð.
Brekkur, ið eg minnist, eru:
Krókabrekkan er fram við húsinum í Króki og niðan á Hoyvíksvegin.
Laðabrekka er frá Eyri og oman móti Handilsforeiningini (seinni Essaba og nú Café Natúr).
Amtmansbrekkan er millum Amtmanshúsini og Sorinskrivarahúsini og oman á Áarvegin.
Fransabrekkan er uttan fyri hjá Frants Restorff.
Konradsbrekka er frá smiðjunum og niðaná.
Rættarásbrekka gongur oman í Rættará.
Skansabrekkan er frá Sersjantahúsinum og niðan á Skansan.
Kákabrekkan er frá Kákinum og niðan á Skansavegin.
Sorinskrivarabrekkan er niðan við gomlu Dimmalætting.
Bankbrekkan er frá gamla Føroya banka (nú Tilhaldið) og oman í Vágsbotn.
Avholdsbrekkan er frá Áarvegnum og niðan á Húsabrúgv. (Avholdshúsið stóð á vinstru hond, tá ið tú komst niðaneftir).
Á Sandinum
Sandurin var fast spælipláss hjá okkum børnum. Eg minnist, at her vóru so nógvar dunnur. Nógv hús høvdu dunnur tá. Vit børn plagdu at reka dunnurnar oman um morgunin og niðan aftur um kvøldið. Um náttina lógu teir í túnunum uttan fyri húsini. Hetta kundi vera eitt sindur keðiligt, um tú komst ov seint heim um kvøldið aftan á dansin, tí allar dunnurnar fóru upp at gvagga, tá ið tú gekst framvið. Tá var tað soleiðis, at tað mesta tú kundi loyva tær, var ein túr oman á Kongabrúnna, tá ið dansurin endaði kl. 12, og so mátti tú skunda tær heim.
Dansað varð vanliga í Losjuni, men eina ferð um mánaðin var skipað fyri dansi í Klubbanum. Í pausuni plagdu vit at fara oman í Avholdið – har sum Hafnia er nú – at dansa, tí har var vanliga føroyskur dansur.
Nótakast
Eg minnist eisini, tá ið teir kastaðu nót. Tað var so hugnaligt. Vit plagdu at spæla uppi í Eyri, og so kom onkur og segði, at nú kasta teir nót í kvøld. Og so fóru øll rennandi oman. So hoyrdu vit teir róptu: “Dragið fyri eystan! Dragið fyri vestan!” Og nú kemur nótin inn – full av seiði, og alt varð so lagt upp á Sandin – framman fyri Fútastovu ella hjá Karl á Lað. Eg gloymi aldrin ta myndina, tá ið seiðurin lá har og spraklaði og glitraði, og mureldurin og alt. Tað plagdi at vera í skýmingini, teir kastaðu nót.
Tað var Nótafelag, sum hevði so og so nógv nummur. Hvørt nummar skuldi hava so og so nógvar leypar ella kurvar av seiði. Tá ið tað var liðugt, so tók næsta nummar fatt – næstu ferð teir kastaðu. Nótirnar goymdu teir uppi í einum neysti á Kongabrúnni. Í gamlari tíð goymdu teir nótirnar á kirkjuloftinum, og so avgjørdu teir gomlu, at aftur fyri at kirkjan goymdi nótina, so skuldu teir geva kirkjuurið til kirkjuna. Tað var altso frá Nótafelagnum, at kirkjan fekk tað fyrsta urið.
Vatnpostarnir
Í Havn vóru vatnpostar ymsastaðni. Her fóru fólk eftir vatni. Á Kongabrúnni stóð ein vatnpostur, og ein stóð við Vertshúshjallin á Áarvegnum – við hjá Trinu við Ánna, og ein annar var longri uppi, á horninum, har sum kioskin er nú. Ein stóð uppi hjá Fosaa tætt við Klubban, og ein uppi við Losjuna við hjá Símun hjá Lottu. Ein stóð uppi á Lítlaskansa, og tann, sum eg havi í garðinum, stóð úti á Frælsinum við hjá Enok, og ein stóð úti í Bø, við hjá Poul Jóhannes hjá Pálli. Tey, sum búðu hesumegin komu ikki so nógv út í Bø. Eisini stóð ein í Klettaskoti við Ydun, og ein stóð á Bakkhellu, við hjá Petrinu hjá Livu, eisini stóð ein við Ommu Svenn, yvir av hjá Villi Simonsen. Ein stóð í Sorinskrivarabrekku við hjá eysturoyinginum. Ein stóð við Skansavegin, við hjá Poul á Kák, ein stóð á Kák, við hjá Sámal á Kák, ein stóð við Borgarastovu, niðri í Eyri, ein stóð hjá fútanum, við hjá Poul í Geil, og ein stóð á Abbatrøð, við hjá Niels á Bakka.
Men tá ið fólk fingu møguleika fyri at fáa vatn inn í húsini, so var tað ikki øll, sum vildu hava tað. Tey hildu, at tað var óneyðugt, tá ið tað var so stuttur vegur at ganga eftir vatni – tá ið tey høvdu havt so langan veg fyrr; tá máttu tey í Havnará eftir vatni. So tey vóru beskeðin. Tey vóru ikki von við sovorðið “luksus”.
Handilsforeiningin
Undir fyrra heimsbardaga var trot á ymsum vørum; mjøl, sukur og petroleum vóru skamtað, og eisini var trot á koli. Tað varð nógv torv skorið, men tað var ikki nóg mikið, so vit máttu fáa frá bygdunum eisini, serliga úr Rituvík. Handilsforeiningin fekk nógv torv haðani. Teir førdu tað higar við jaktum. Tað varð goymt á loftinum á Telegrafstøðini. Vit vóru fleiri ung, sum stáplaðu tað upp í flógv. Vit fingu løn fyri arbeiðið, og vit royndu at dálka okkum sum mest, tí vit hildu, at vit fingu meira tá. Men tað fingu vit sjálvandi ikki. Vit trúðu, at teir fóru at halda, at tað var synd í okkum, men tað gekk als ikki.
Handilsforeiningin hevði eisini lýsismeltarí. Tað stóðu tveir stórir tangar yviri undir Skansa, har tað varð smeltað. Og tað vóru tveir mans, sum høvdu fast arbeiði har, og tað var Mikka í Dávastovu og ein, ið varð kallaður Velbastað-Magnus. Teir smeltaðu lýsi. Handilforeiningin keypti so livur og kúlur. Hvat teir gjørdu við lýsið, veit eg ikki, men eg rokni við, at teir hava selt tað av landinum.
Íshúsið
Uppi á Abbatrøð var alt vallað, og har vóru eingi hús. Tvær stórar tjarnir vóru har, millum annað var ein vollur at ganga eftir yvir á Frúutrøð. Um veturin, tá ið ísur legðist á tjarnirnar, plagdu vit at skreiða har, men tað gjørdist ofta so stutt, at tað bar til, tí har komu arbeiðsmenn og brutu ísin upp. Handilsforeiningin keypti ís; teir høvdu frystarí niðri á Lava. Menninir fingu eitt vist fyri kilo, so tað ráddi um at fáa nógv í leypin, og teir bóru við roka á. Tað hevur verið eitt knoss. Illgongt var at ganga við hesi tungu byrðu oman millum húsini á Brekku, smøl brøtt gøta móti Dimmalætting oman ígjøgnum kanalina til Íshúsið. Men hesir menn vóru vanir við tungt arbeiði. Og teir vóru glaðir og takksamir fyri, at teir kundu arbeiða.
Traðir
Tað vóru nógvir traðarmenn í Havn og nógvar traðir. Niels á Bakka hevði eina trøð yviri við Strond, har vit plagdu at hoyggja. Og tað vóru nógvar kýr í Havn tá; vit høvdu tvær. Eg var ikki von við hetta arbeiðið, men tað var líka gott at leypa í tað sum at krúpa í tað. Eg lærdi meg at mjólka og væl bar til, so vit høvdu altíð nógva mjólk, seldu til fastar kundar, serliga til børn og nýføðingar; tá var tað soleiðis, at nýføðingar skuldu fáa mjólk undan eini ávísari kúgv.
Børnunum dámdu væl at hjálpa í hoynum, eisini var gott at spæla niðri við strondina. Serliga var tað ein hylur, sum kallaðist Grønidammur, sum børnini plagdu at svimja í, og tí haldi eg, at tað er spell, at hann eina nátt í illveðri varð fyltur við gróti og sandi frá Buckwald. Strondin har framvið er sera vøkur – nógvar víkir. Tað er spell, at tær skulu fyllast út og hvørva. Eg vóni, at okkurt verður gjørt við hetta, so vit kunnu fáa Grønadamm aftur og kunnu varðveita víkirnar.
Skúlatíðin
Skúlar høvdu vit góðar. Eg gekk í Kommunuskúlan, og vit lærdu eina rúgvu. Nógv var at duga uttanat, og alt var á donskum; tað var ikki loyvt at brúka føroyskt. Historie – Gorm den Gamle og Harald Blåtand – kongarekkjuna skuldu vit duga. Men Kamban, sum var ein sera góður lærari, segði okkum eisini eitt sindur um føroyasøgu. Somuleiðis Waagstein, sum var ein sera góður sanglærari, har fingu vit eisini loyvi at læra føroyskar sangir. Hann “prøvaði stemmur” og tók tey frægastu burturúr, og vit sungu duett. Tey, eg minnist, vóru Olevina av Kamarinum, Elsa hjá Mykines-Jógvan og Bi og Alex í Horni og fleiri.
Eg minnist eina ferð, ið kongur (t.e. Christan X) hevði føðingardag; tá fóru øll skúlabørnini yvir á Skansan, marsjerandi yvir við hornmusikki á odda. Tað gloymir eingin aftur, sum hevur verið barn tá. Tað var 26. september 1912-14. Amtmaðurin talaði, og so róptu tey hurrá. Eitt orlogsskip, sum æt “Beskytteren”, lá úti á redini, og so skutu teir við kanónum á Skansanum, og so svaraðu tey aftur á skipinum. Mammur vóru komnar við børnum, og tað var ein grátur at hoyra frá børnunum; tey ræddust skotini frá kanónunum. Tað vóru fleiri menn, sum stóðu við kanónirnar, harímillum Sámal á Krákusteini; hann var kvartermeistari, so hann skuldi loysa skotið av. Hann segði: “Første kanon, fyr!” Og so skutu teir, og so svaraðu teir aftur á skipinum. So tað var sera hátíðarligt. Øll vóru uppskrýdd, genturnar vóru pyntaðar við silkibondum og í fyrikløðum. Tað var ikki so nógv “fornøjilsi” tá, so sovorðið gjørdist ógloymandi. Systkinabarn Sámal á Krákusteini var eisini kvartermeistari; hann æt Sámal í Mattastovu.
Torvheiðar
Vit høvdu tvinnar torvheiðar, sum hoyrdu til húsini, og vit høvdu skeyti upp á teir. Teir eini vóru í Gundadali, har sum Listaskálin liggur. Hinir lógu forbí Krákugjógv, inn í Bug – eisini kallað Kettuurðin – har skóru vit torv. Inni í Bug er har áleið, ið Jens Reinert búði. Fyrst er Krákugjógv og tann vegurin niðaneftir. Hin vegin niðaneftir kemur tú til Kettuurðina. Kettuurðin og inni í Bug liggja undir Fjallinum – har høvdu vit torvheiðar. Longri inni í Hoyvíkshagnum lógu Vatnaskarðar. Á Vatnaskørðum vóru eisini nógvir torvheiðar hjá havnarmonnum. Nú er tað mesta bygt, har ið torvheiðarnir vóru.
Tú hevði skeyti upp á torvheiðarnar, og tríggir steinar plagdu at verða settir upp til mark. Um nakar skar inn um mark, so var ikki lukkuligt – so varð klandur. Tú mátti fara væl um torvheiðarnar, og leggjast mátti væl afturíaftur fyri seyðin.
Torvskurður
Torv var tað einasta, sum varð brúkt til brenni tá. Tað skuldi nógv til, og langur var vegurin at fara eftir tí. Tað var skjótt at brenna ein leyp, og tá ið tað var ímóti vetri ella upp undir óveður, so mátti tú bera nakað niðurfyri. Tú hevði eina flógv uttanfyri og fullan torvkassa; tað mátti tú royna at hava. Men tað var ikki altíð veður at fara. Vit høvdu sum nevnt torvheiðar í Gundadali, og tá ið áarføri var, sluppu vit ikki altíð um ánna, og tað var so javnan, at vit máttu venda til hús aftur – so var einki gjørt tann dagin. Omma mín plagdi at fara í lýsingini eftir einum leypi av torvi – áðrenn hon fór til arbeiðis. Hon arbeiddi í fiski. Ja, torvið mátti havast til varma. So alt var forbundið við stríð tá. Eitt nýtt orð er komið inn í málið; tað er at “slappa av”; tað var einki, sum æt soleiðis tá, arbeiðið var alt. Arbeiðsdagurin var langur, tá lótu handlarnir upp kl. 8 um morgunin og stongdu kl. 8 um kvøldið.
Fólkafundir
Fyrr í tíðini vóru so nógvir fólkafundir ymsastaðni, og so vóru tað ávís pláss, sum tey høvdu fólkafundirnar. Eitt pláss var úti á Doktaragrund og eitt var Varðaholan. Varðaholan er til enn, men hon sær syndarlig út, haldi eg. Har var talarastólur, laðaður upp av gróti. Tað kom fólk frá Havnini, tá var eingin vegur, so vit gingu niðan. Tað var rættiliga langt at ganga. Eitt annað fólkafundarpláss var Reynsmúlalág. Harumframt var Kollfjarðardalur, og fleiri onnur pláss, sum tey hildu fólkafundir. Tá fírdi tú ikki fyri at fara til gongu, bæði niðan í Varðaholuna og Reynsmúlalág, sum liggur heilt yvir um Reynið, yvir um ta gomlu Kirkjubøgøtuna. Tú gekst út eftir Landavegnum, niðan gjøgnum brekkuna og yvir um ánna, Sandá, og so niðan á Reynið, og so nakað væl inneftir til Reynsmúlalág.
Eg vóni, at tey varðveita Varðaholuna, at tey lata eitt sindur vera eftir av henni til minnis um ta tíðina. Her samlaðist nógv fólk; tað var ein djúp lægd har.
Stovurnar í Havn
Mortansstova
Villingsstova (framborið “villustova”)
Oyspustova
Dávastova
Fútastova
Ósastova
Knútsstova
Áarstova
Dandastova
Klokkarastova
Tummasastova
Smiðjustova
Dalólastova
Mettustova
Boyggjastova
Guttastova
Koytustova
Mattastova
Jansstova
Barnastova
Barbustova
Snikkarastova
Skrivarastova
Maltastova
Kristnastova
Nólsoyarstova
Funningsstova
Nýggjustova
Gravustovu
Baiansstova
Borgarastova
Ólastova
Stórustova
Munkastova
Kákastova (?)
Tokustova
Heimildarfólk: Frú Amalia Joensen úr Tórshavn.
M.A. Jacobsen skrivaði niður 3. sept. 1929.
Við støði í samrøðum, sum vórðu gjørdar í 1988. Listan við stovunum í Havn fekk eg eisini frá Ragnhild Debes.
Heimildir:
Fornminnissavnið. Søvn Landsins.
Føroyamálsdeildin. Fróðskaparsetur Føroya.
Havnin um 1895. Tórshavnar býráð gav út í 1982.
Tøkk fáa:
Erland Viberg Joensen. Fornminnissavnið. Søvn Landsins.
Ólavur Øster. Fornminnissavnið. Søvn Landsins.
Viggo Christiansen. Tórshavnar Kommuna.


text:
Venjing
Kappingarárið 2017 er byrjað, innanduravenjingin liðug, og TSF fer nú undir uttandura venjingina.
Vit byrja týsdagin 7. mars og venjingin heldur fram til kappingarárið er liðugt. Vit venja týs- og hósdagar. Leygardagar verður vant tá ongin kapping er.
VAKSIN (royndir súkklarar):
Vit venja soleiðis:
Týskvøld kl. 19.30
Hóskvøld kl. 19.30
Leygardag kl. 14.30
Vit møtast uttanfyri Súkkluverkstaðið hjá Gunnari (Gríms Kambansgøta 4).
Venjari: Gunnar Dahl-Olsen
MOTIONISTAR:
Evald Rasmussen verður aftur í ár venjari hjá motionistum. Vit melda út skjótast tilber nær tað verður.
BØRN/UNGDÓMUR:
Nevndin arbeiðir við at finna venjara(r) til kappingarárið 2017. Kunnað verður her nær venjingin byrjar, og hvør verður venjari.


text:
Fólkaheilsukanningin hjá Fólkaheilsuráðnum
12. Okt 2017
Tíðindaskriv frá Fólkaheilsuráðnum 12. oktober 2017: Fólkaheilsuráðið hevur síðan 2002 staðið fyri árligum Gallupkanningum av fólkaheilsuni hjá føroyingum, har umleið 550 fólk verða spurd um...
les meir
Vevmátingarlistin gevst
05. Jun 2017
Gallup Føroyar hevur avgjørt at gevast við at dagføra Vevmátingarlistan, sum í mong ár hevur verið gjørdur í samstarvi við íslendska veitaran Modernus. Orsøkin er,...
les meir
Samgongan varðveitir ein smalan meiriluta
16. Mai 2017
Í tíðarskeiðnum 10. apríl til 2. mai 2017 gjørdi Gallup Føroyar eina veljarakanning, ið var umbiðin av Zakarias Wang. 541 tilvildarliga útvaldir svarpersónar, 15 ár...
les meir
Lutfalsliga lítil partur tekur undir við uppskotinum um eina fiskivinnunýskipan
11. Mai 2017
Gallup Føroyar gjørdi fyri stuttum eina kanning vegna Vága Portalin um millum annað fiskivinnu-uppskotið hjá samgonguni. 541 tilvildarliga útvaldir respondentar, sum allir eru 15 ár...
les meir
Atlantic Airways, Á-handlarnir, BankNordik, Etika og VisitFaroeIslands eiga bestu lýsingar
04. Apr 2017
Á ársveitsluni hjá Felagnum Føroysk Marknaðarfólk, ið er áhugafelag fyri fólk, ið arbeiða innan marknaðarføring í Føroyum, vóru ársins bestu lýsingar í Føroyum kosnar fríggjakvøldið,...
les meir
Vísitalið hækkar aftur
23. Feb 2017
Vísitalskanningin ella Konjunkturbarometrið, sum Gallup Føroyar ger vegna Fíggjarmálaráðið og Hagstovuna er hækkað úr 16 í juni 2016 upp í 31 í januar 2017. Talið...
les meir
Tiltak: Óvissan um veljarakanningar
21. Feb 2017
Hóskvøldið, hin 9. februar 2017, skipaði áhugafelagið Samfelagið fyri tiltakinum “Óvissan um veljarakanningar”. Rógvi Olavson var orðstýrari á kvøldinum og saman við áhugaverdum fyrilestrahaldarum, varð...
les meir
Kanning fyri Amnesty International
19. Jan 2017
Gallup Føroyar gjørdi í tíðarskeiðnum 8. -19. november 2016 eina hugburðskanning vegna Amnesty International. 521 tilvildarliga útvaldir respondentar eldri enn 15 ár hava svarað kanningini.Sambært...


text:
Dømi uppá ateistiska satiru:
Tað sum vitast kann um Gud liggur teimum jú opið; Gud hevur gjørt teimum tað opinbert. Ósjónliga vera Hansara, bæði æviga kraft og guddómleiki Hansara, sæst frá skapan heimsins; tað skilst av verkum Hansara; tey hava tí onga avsakan (Rómbrævið 1: 19-20)
Youtube: Faroe Apologetik
Friday, October 25, 2013
Villeiðandi gudleys tekning: militantir gudloysingar versus teimum religiøru
Dømi uppá ateistiska satiru:
Upprunin til lív 'improbable'?
Dawkins játtar: at upprunin til lív á okkara klótu møguliga var ein 'improbable event'.
Um eg helt meg til somu heimsmynd sum Dawkins, vildi eg ivaleyst verið samdur.
Thursday, October 17, 2013
Ein sera ræddur ateistur
Lawrence Krauss er ein vísindamaður og sera aktivur gudloysingur sum í løtuni vaksur í sínum populariteti.
Serstakliga er hann kendur fyri ikki at lata mótpartin sleppa at tosa, ella at tosa liðugt.
Fyrr í ár, vóru fleiri kjak hildin í Australia millum Krauss og William Lane Craig, har í Krauss vísti sína sonnu nátturu.
Eitt vóru royndirnar at órógva Craig undir framløguni, falska skjøl sum vóru nýtt móti Craig (sum ídag er prógva), etc; men eisini svikaliga avgerðin, at taka patent uppá kjakini, ikki at lata kjakini út, ella at lata kjakini verða streama.
Hetta vóru avtalir sum Craig og hansara team ikki vóru fyrireikaðir uppá, men sjálvandi kom hetta eisini óvanæta.
So er Krauss, hesin heimskendi vísindamaðurin og gudleysi framherjin møguliga bangin...?
Her er eitt sindur av kritikki til Krauss og tað kemur meir.
http://www.youtube.com/watch?v=M402dHkEqrU


text:
Búmerkið
Sum samstarvsfelagi ert tú vælkomin at brúka okkara búmerki. Brúk av búmerkinum skal ikki skaða umdømi okkara, hvørki beinleiðis ella óbeinleiðis. Endamálið við at hava opna atgongd til búmerkið er, at samstarvsfelagir skulu hava fría atgongd til at brúka tað.
Vit hava rætt til eina og hvørja tíð at nokta ella forbjóða nýtslu av búmerkinum.
Búmerkið er sniðgivið av Vijay K. Chouhan, sum vann kappingina at sniðgeva búmerkið á designcrowd.com. Yvir 100 uppskot komu inn, og hetta varð valt.
Litir á búmerkið:
Grønt
Pantone 375
HEX:#a8cf45
RGB: 168,207, 69
Blátt
Pantone 296
Hex: #002452
RGB: 0, 36, 82
Skriftypa:
Búmerkið – Tranjan Pro Bold
Tekstur á heimasíðuni – PT Serif
Heinta búmerkið her í ymiskum formatum:


text:
Nýggjastu tíðindini
Melda til tíðindabræv
Tíðindi - 12. mai 2017
Í døgunum 30. juni og 1. juli fara FSF og B68 at skipa fyri Fótbóltsskúla á Svangaskarði á Toftum. Pláss er fyri umleið 200 luttakarum
Fótbóltsskúlin á Toftum verður í døgunum 30. juni og 1. juli - Mynd: www.fsf.fo
Í samstarvi við B68, fer Fótbóltssamband Føroya aftur í ár at skipa fyri Fótbóltsskúla á Toftum. Fótbóltsskúlin verður fríggjadagin og leygardagin, 30. juni og 1. juli.
Fótbóltsskúlin hesaferð er fyri børn og ung, gentur og dreingir, í aldurinum 6 til 14 ár (fødd í 2003 til 2011).
Fríggjadagin 30. juni verður vant frá klokkan 13 til 17, og leygardagin 1. juli verður vant frá klokkan 10 til 15. Luttakararnir møta hálvan tíma frammanundan.
Kostnaðurin fyri fótbóltsskúlan er 400 krónur (gjaldið er fyri luttøku, døgurða, frukt, bolt og eina t-troyggju).
Tilmelding fer fram í Nethandilinum á heimasíðuni hjá FSF, og frestin at boða frá luttøku er hósdagin 1. juni. Til Fótbóltsskúlan á Toftum er pláss fyri umleið 200 luttakarum.


text:
Um eg skuldi valt teir lutirnar eg brúki mest, so høvdu telda, sjónvarp og fartelefon ivaleyst verið ovarliga, tey geva mær eisini stóra gleði, men samstundis veit eg, at tey øll vera skift út innan fyri eitt rímiligt áramál, og fara tá at hvørva í gloymskuna rættiliga skjótt. So eg velji heldur lutir, ið eg eiga eitt meira langtíðartryggja pláss í mínum heimi.
Kaleidoskopið úr Kauri træi
Eg eri ikki typan sum samlar uppá souvenirar, men mítt Kaleidoskop frá ferðini í Nýsælandi er ein kulur lutur. Vit keyptu tað hjá einum kaleidoskopsmiði, hvørs verksmiðju vit koyrdu framvið á veg norðureftir á norðaru oynni. Tað er gjørt úr serliga Kauri trænum, sí http://en.wikipedia.org/wiki/Agathis_australis, sum er eitt av elstu træsløgunum í heiminum. Kaleidoskopið vísur ongantíð somu mynd, og tú kanst brúka langa tíð uppá at hyggja í tað.
Myndin av mær og Barbaru
Vit fingu hesa inrammaðu myndina av okkara fyrsta mussi í brúðargávu frá mostir mínari. Ein íslendskur myndamaður fangaði okkara fyrsta muss, tá hann gjørdi eina myndareportagu av ólavsøkuni 1997, hon endaði á forsíðuni á Morgunblaðnum, og mostir mín sum býr í Reykjavík sá tað, og ringdi beint heim at fortelja mammu míni, at eg hevði fingið damu. Tá mostur mín frætti, at vit skuldu giftast, fekk hon fatur á myndamanninum og fekk myndina framkallaðiaog innrammaða. Ein fantastisk gáva at fáa.
Plátuspælarin
Eg eigi einar 100 LP’ir av alskynsslag, men havi ikki lurta so nógv eftir teimum seinastu árini, fyrst tí eg ikki hevði nakran plátuspælara, og síðan tí hann stóð í sovikamarinum, og tað er ikki júst eitt stað har eg lurti eftir LP’num. Eg fekk plátuspælaran í føðingardagsgávu frá Barbaru fyri nøkrum árum síðan, Hann er keyptur á onkrum loppumarknaði, nú hevur hann fingið heiðurspláss í mínum venjingarrúmi, og kann eg tí nú lurta eftir Pink Floyd meðan eg renni, ella Twisted Sister meðan eg eri á krosstrainaranum.


text:
Heimtúrur 3
Heimasíðan má dagførast
Gudmundur er bara so glaður tá tað gongur gott og hinvegin sera keddur tá tað
gongur hin vegin :o)
Sera konsentreraður, tunguna so mitt í munninum :o)
Beint við campingplássi er eitt stórt vatn við strond og tað heila
Stimitúr, ehm ella kanska trakkitúr :o)
Her var sera gott vaktarhald eisini
Vit sparkaðu ein løtu eisini
So er aftur grilling á skránni
Teir báðir spæla saman
Grannin var so sera spentur hvar vit vóru frá, so korti mátti til :o). Tey hava
annars verði
tað mesta av Europa runt, eisini í Dubrovnik
Vit rigga av í oysandi regni, gott við regnklæðum frá Gardaland í Italia :o)
So eru vit komin til eitt annað campingpláss
L´ete Indien, beint við Boulogne
Hugnalig bygd Wimereux, men forbiði kalt tá man er komin úr Spania :o(
Boulogne aftanfyri, uml 8 KM ella 10 min at koyra
Fleiri sera hyggelig hús at síggja
og.................................................................................
eisini løgin hús :o)
Campingplássi
Tað eina húsi fult í indianara fólki :o) sera flott
Mánadagin var eg í Boulogne til arbeiðis, hettar er nýgga virkið hjá teimum,
sum eiga Seacrest. Var eisini til kaffi hjá Poul Klein hjá Faroe Seafoods her í
Boulogne
Campingplássi var ikki so heilt gali
So rigga vit av
So eru vit í Belgien á Camping
Groenpark eitt sera hugnaligt pláss, beint við eitt stórt vatn við fleiri
matstøðum
Løgnir sera sera feitir "oksar " haldi eg :o)
Vit vóru ein spákitúr, sera hugnaligur túrur
Við stóra vatni við hugnaliga lítla býðin Zele í Belgia
Sjálvsom hús í Belgia, sera flottir havar alla staðnis
Lygtapelanir eru so vakurt pyntaðir við blómum
So er tað heimasíðan aftur
Týsdagin fóru vit so avstað aftur úr Belgia, koyra norðureftir ígjøgnum
Holland og til Bremen í Týsklandi
Bei bei Belgia


text:
Gott er víð góðum bókum. Gott er við nógvum bókum. Yrkingar áttu at fylt alt tað almenna rúmið. Yrkingar áttu at hingið uppi í bussum, í bussskýlum, umborð á strandfaraskipum, flogførum, á flogvøllinum, í skúlum, hjá læknum, á sjúkrahúsunum. Tú skuldi ikki gingið ein metur, uttan at rent teg í eina yrking.
Og tíðarrit sum Varðin og Vencil áttu at ligið í bíðirúminum hjá hvørjum lækna, um hann so vælir um tenn ella restina av kroppinum, sálina ella okkurt annað, so áttu hesi bæði tíðarrit at ríka øll, sum bíða.
Soleiðis!
Men tá ið tað ikki er so, so er gott við góðum tíðarritum og bókum annars. Tá ið man soleiðis fer til bókaútgávu, hittir tú tað sama sjakkið hvørja ferð, og er onkur ikki, so verður spurt, um hesin ella hasin hevur tað gott, um hann er sjúkur ella er í útlandinum ella hvussu …
Tey somu misteinkiligu vóru komin í Listaskálan at taka ímóti, meðan Dorit legði fram nýggja Varðan.
Hóast síni 95 ár, sær Varðin út sum fyrsta dagin. Nógv fólk var møtt at heiðra hann, stúgvandi fullur við tekstum av øllum slagi. Bæði yrkingar, greinar av ymiskum slag, viðtal, suttsøgur og ummæli eru við. Hansina Iversen hevur myndprýtt permuna.
Nýggi ritstjórin á Varðanum, Dorit Hansen, beyð okkum vælkomnum, og síðani lósu Sólrún Michelsen, Hanus Kamban, Vónbjørt Vang og Dorit Hansen sjálv.
Síðani gekk prátið, og tey, sum ikki høvdu sæst, síðani seinast onkur legði eina bók fram, gleddu seg til næsta bókatiltak.
Og nú er bara eftir at lesa Varðan.
OMR


text:
Tíðindi
3. mai 2017
Heldur enn at hava stríðsval varð gjørt av, at øll hesi virka í nevndini komandi árið. Hetta gevur møguleika fyri at spjaða felagsuppgávurnar á fleiri hendur og fyri meira og fjølbroyttari kjaki og sjónarmiðum.
Breið umboðan
Teir 9 nevndarlimirnir umboða 7 skúlastýri og eiga tilsamans 29 børn - undir skúlaaldur, í skúlaaldri og oman fyri fólkaskúlaaldur. Tað eru 7 kvinnur og 2 menn, ymisk í útbúgving, arbeiðsroyndum og frá skúlum í ymsum støddum. 2 hava sitið í skúlastýri undan hesi setuni, meðan hini eru nývald. Hetta gevur nevndini góðan førning at umboða foreldur og skúlastýri í málum, sum viðvíkja heim og skúla málum og samstarvi.
Nevndin skipað seg
Á fundi 2. mai skipaði nevndin seg soleiðis:
Jóngerð Martinsdóttir Nielsen, forkvinna. Vestmanna skúlastýri.
Mildrid á Lógv, næstforkvinna. Skúlastýrið á Skúlatrøð.
Rakul Borg Brattaberg, kassameistari. Vágs skúlastýri.
Rúna Antoniusen, skrivari. Skúlastýrið fyri Skúlan við Løgmannabreyt.
Janus Vang, tekniskur ábyrgdari. Kaldbaks skúlastýri.
Beinta Lisberg. Skúlastýrið fyri Skúlan við Streymin.
Eyðhild Mørk. Vágs skúlastýri.
Johan Müller. Vestmanna skúlastýri.
Signy Alexia Hermansen. Skúlastýrið fyri Sankta Frans Skúla.
Nevndin gjørdi av at hittast á fundi aftur í næstum at tosa um, hvørji mál felagið skal arbeiða við komandi árið. Nevndin tekur fegin móti hugskotum frá foreldraumboðum í skúlastýrum og frá foreldrum at skúlabørnum yvirhøvur.
Styrkja samskiftið við foreldraumboðini
Á aðalfundinum varð gjørt av at royna at styrkja sambandið og samskiftið við foreldraumboðini í skúlastyrunum. Talan er um meira enn 100 fólk kring landið. Nevndin hevur stovnað ein afturlatnan Facebook bólk, har foreldraumboðini verða boðin við. Til ber eisini at leita eftir bólkinum, sum kallast “Foreldraumboð í skúlastýrum 2017-2020” og biðja um limaskap.
Felagið hevur eisini heimasíðuna heimogskuli.fo og opnu Facebook-síðuna Foreldrafelagið Heim og Skúli, har tíðindi um viðkomandi viðurskifti verða løgd út.
Mynd frá vinstru: Signy, Rúna, Jóngerð, Eyðhild, Rakul, Janus, Mildrid, Beinta og Johan.
Skúlablaðið
Pedda við Stein gøtu 9
100 Tórshvn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.


text:
Advokatyrki
Arvur og testamenti saman
Arvareglurnar og testamentsreglurnar saman
(Tá hugsað verður um, at hvør einstakur við testamenti
altíð kann ráða yvir ½ av egnari ogn)
Hjúnafelagar við ongum børnum
Tann deyði hjúnafelagin hevur gjørt testamenti um ½ av ogn síni (t.e.1/4 av øllum).
Arvurin hjá eftirsitandi hjúnafelagnum, sum annars sambært lógini er einaarvingur, arvar nú ístaðin 3/4 av øllum.
Hjúnafelagar við børnum
Tann deyði hjúnafelagin hevur gjørt testamenti um ½ av ogn síni /t.e. ¼ av øllum)
Arvabrøkarnir hjá eftirsitandi hjúnafelagnum og børnunum, nevniliga 1/3 og 2/3 skulu nú roknast av einum 1/4 av felagsbúnum ístaðin fyri av 1/2.


text:
Heri Simonsen 03.01.2018 (23:35)
Avstralskur HM-meistari í súkling illa løstað
Innan altjóða súkling er 27 ára gamla avstralska Caroline Buchanan eitt stórt navn.
Tríggjar ferðir hevur Caroline Buchanan vunnið HM-heitið í BMX-súkling, og fimm ferðir hevur hon vunnið HM-heitið í økissúkling í greinini, ið verður nevnd 4X.
Caroline Buchanan er sera væl umtókt í heimlandinum, Avstralia har 200.000 fólk fylgja henni á teimum sosialu miðlunum.
Men tað vóru ring boð, sum Caroline Buchanan legði út fyri mongu fylgjarum sínum ígjár: - 2017 endaði ikki júst sum eg hevði ætlað. Tað hava verið nakrir ringir dagar á intensivu deild á sjúkrahúsinum aftaná bilurin hjá mær fór runt, skrivar Caroline Buchanan, sum hevur brotið nøsina, hevur brotið eitt rivjabein og hevur eitt punkterað lunga aftaná eitt størri ferðsluóhapp.
Caroline Buchanan staðfestir tó, at nú er hon flutt til eitt einkarrúm, og tað gongur rætta vegin hjá henni at koma fyri seg aftur.
Ferðsluóhappið hendi tá Caroline Buchanan og ein vinur hennara koyrdu off-road við einum bili á einum privatum vegi í avstralska høvuðsstaðnum, Canberra tá akfarið hjá henni fór runt.
Avstralska kringvarpið, ABC staðfestir, at møguleikarnir fyri, at Caroline Buchanan kemur fyri seg aftur, og fer at kappast aftur í altjóða kappingum í BMX-súkling eru góðir.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Starvsnevnd SSF hevur á fundi hin 28. oktober 2013 ásett fylgjandi kravtíðir til komandi Norðurlendsku JuniorMeistarstevnu og Meistarastevnu, sum verður í Svimjihøllini í Gundadali í Tórshavn hin 6. til 8. desember 2013, umframt til Evropeisku Meistarastevnuna á Stuttgeil sum verður í Herning í Danmark hin 12. til 15. desember 2013.
Kravtíðirnar eru funnar við at rokna meðaltíð fyri veikastu heiðursmerkjatíð í viðkomandi grein á seinastu trimum stevnum av sama slag, og so leggja ein prosent-sats afturat. Veikasta heiðursmerki er vanliga bronsa, men kann vera silvur ella gull, um fleiri vinna hesi.
Prosent-satsurin er +9% til yngru juniorar, +6% til eldru, +3% til NM-svimjarar (har vit enn brúka NJM-bronsutíðirnar sum støði), og +9% til EMS-svimjarar.
Kravtíðirnar skulu vera kláraðar í hesum tíðarskeiðum, í 25 metra hyli.
- NJM/NM 2013: Frá og við 14. desember 2012, til og við 3. november 2013
- EMS 2013: Frá og við 12. desember 2012, til og við 3. november 2013
Við fyrivarni fyri møguligum villum …
Kvinnur
Menn
Árgangirnir eru sum tilskilaðir í yvirlitunum; gentur føddar 1998 og 1999 og dreingir føddir 1996 og 1997 til NJM, og gentur føddar 1995-1997 og dreingir føddir 1993-1995 til NM.
Til EM á stuttgeil hevur Starvsnevndin avgjørt at loyva eisini juniorum at luttaka, sum eitt undantak nú stevnan er í Norðurlondum. Til NJM og NM umhugsar SSF at taka út eyka ‘wild card’ svimjarar, nú stevnan er í Føroyum.
Sí annars “Reglugerð um úttøku og kravtíðir”:
http://www.ssf.fo/felagsskapur/reglugerd/reglugerd-um-uttoeku-og-kravtidir/
Feløgini verða biðin um at fráboða Svimjisambandinum um teir svimjarar ið hava klárað kravtíðirnar, við tilskilan av grein og tíð, umframt nær og hvar tíðin varð svomin.
Svimjisambandið tekur so út landsliðini, í vikuni eftir úttøkustevnuna nú 2. – 3. nov. 2013.
Vegna Svimjisamband Føroya
Rókur í Jákupsstovu


text:
La Alhambra 4 mars 2012 MEIRA MYNDIR FRÁ ALHAMBRA
So eru vit á Alhambra eitt av teim 8 undrunum í verðini, byrja at byggja í
1237, í 1870 var tað lýst a National Monument og í 1984 sum a World Heritage
Site
Kostaði 14,30 € pr vaksin at koma inn + 4 € fyri hvørt lurtitól
Vit leigaðu lurtitól, sum greiddu frá øllum á ferðini, vit bæði høvdu enska
talu og Gudmundur hevði spanska talu :o)
Bygningar og annað er bara so heilt ófatiliga fott og detaljera
Mynd tikin av Alhambra niðir yvir Granada
Kirkja í Granada, myndin tikin av Alhambra
Kúlur til kanónirnar haldi eg at speekarin segði
Sierra Nevada aftanfyri
Her eru vit inni í tí mest detaljeraða á Alhambra, heilt ótrúðligt detaljera
heilt niður í millimetrar og vit tosa um nógvar 100 kvadratmetrar
Hettar er bara eitt hjørn og nógvum hjørnum
Teir renoverað gólvi
Patio de los Leones ( Cort of the Lions )
´
Washington Irving ein amerikanskur rithøvindur skrivaði bókina Tales of the
Alhambra
Mega nógv rúm alla staðnis
Her eru vit í Generalife, summarhavin hjá kongunum Gudmundur situr á
Theatre´inum :o)
Ein partur av La Alhambra sæst aftanfyri Gudmundur, mynd frá summarhavanum
Ein partur av La Alhambra
Summarsmáttan hjá kongunum
Kærleiks-torni á summarsmáttini, Romantic Mirador
So eru vit aftur á sjálvari borgini, ein síðsta rundtúr
MEIRA MYNDIR FRÁ ALHAMBRA


text:
Hallur av Rana
02.02.2015 - 13:12
Ítróttur > Ítróttur > Annað
Í nátt møttust amerikansku fótbóltsliðini New England Patriots og
Seattle Seahawks í ársins Super Bowl. Super Bowl, ið er finalan í
amerikonskum fótbólti, varð leikt í býnum Glendale í statinum
Arizona.
Sum vanligt varð nógv gjørt burturúr, og tað er
ikki ókent, at dysturin hevur lyndið til at drukna í undirhaldi og
lýsingum. Men hesaferð var spenningurin í hásæti, og dysturin
sjálvur verður seint gloymdur.
Tá avtornaði, var tað New
England Patritos og teirra quarterbakkur, Tom Brady, ið søgubøkurnar
fara at minnast sum vinnarar av Superbowl XLIX.
Talan kundi tó
lættliga verði um ein annan vinnara, tí tá einans tríggir
minuttir restaði í dystinum, lógu Seattle Seahawks frammanfyri
24-21. Men tá tveir minuttir vóru eftir, skoraði Julian Edelman
ein touchdown, til endaligu støðuna 28-24.
Harvið vann
legendariski quarterbakkurin Tom Brady sítt fjórða Lombardi steyp
og er harvið javnur við tann, ið hevur vunnið flest steyp. Tað
eru tíggju ár síðani, at Tom Brady vann sítt fyrsta Lombardi
steyp.
Dysturin fekk tó ein heldur keðiligan enda, tá
liðini bæði endaðu í einum bardaga aftaná dystin, men hetta
fekk tó ikki steðga fagnaðinum hjá New England Patriots og Tom
Brady.